Marseillako medikua, Didier Raoult, lehen postuan munduko mikrobiologian – Independentea\nMarseillako medikua, Didier Raoult, lehen postuan munduko mikrobiologian\nEuskal gorrotodunen eraso latza erori zitzaidan adituen iritzi ezberdinak partekatu nituelako, nire ezjakintasunetik.\n/ C News\n2022ko maiatzak 29 2022ko maiatzak 29\nRaoult medikua… Munduko aditu onena sailkatua birus eta infekzioen sailan! Bai, bai… COVID krisian emandako iritziengatik zentsuratua, zikindua eta mespretxatua izan den hura… Nik hemen aipatzeagatik sasiadituek idatzi kritikak eta mespretxua gogoan.\nZientziaren erabilera politikoa gero eta handiagoa da, beldurraren erabilerak gizartean ondorio ikaragarriak eragiten ditu\nRaoult doktorea lehen postuan dago sailkatuta zientzialarien artean mundu mailako mikrobologian. https://www.adscientificindex.com/scientist.php?id=918346 / https://twitter.com/jasoneiroz/status/1530276502906056705\nGogoan dut @raoult_didier bertxiokatu ondoren erori zitzaidan euskal gorrotodunen eraso latza. Ezjakintasunetik adituen iritzi ezberdinak partekatu nituelako. Hor sartu nintzen The Truman show filmaren protagonismo paperean… geroztik etengabe ezagutzen ditut horko aktore bikainak


Deslokalizazioa da multinazionalek hemendik alde egitea? – Sarean\nDeslokalizazioa da multinazionalek hemendik alde egitea?\nBy Jabi Zabala | 2006/09/17\nGueñesen dagoen Reckitt Benckiser enpresaren fabrika kenduko dute, seguraski multinazionalak diru gehiago irabaziko duen beste leku barera eramateko. Etxeko garbiketarako produktuak egiten ditu enpresa honek mundu osoan, ez baitira hemengoak Woolite, Calgonit, Colon eta gainerakoak. Laster azaldu dira, Landabenen eta Gasteizko Mercedesen kasuetan bezala deslokalizazioa salatzen duten ahotsak. Jaurlaritzak deslocalización de libro iritzi dio multinazionalak alde egiteari. Badirudi ez dugula ikusten deslokalizazio baten ondorioz etorri direla enpresa horiek hona… Oraingoa ez da deslokalizazioago, ordea, enpresa bera eta erabaki guneak ez baitira bertokoak. Bestela esanda: kanpoko enpresa bat, demagun Alemaniatik etorri zitzaigunean, orduantxe zen deslokalizatu, ezta? Zergatik etorri ziren, bada, euren herrialdea utzita eta nahiz eta ziur aski bertan etekina eman? Enpresak diru gehiago irabazi nahi zuelako.\nHemengo enpresa bat, ondo funtzionatu arren, kendu eta Koreara daramate. Handik denbora batera, han ere etekinak eman arren, Koreatik Indonesiara edo Malaysiara eramango dute, abantaila fiskalak jasotzeaz gain (Europar Batasunaren kontroletik at) soldata oso baxuak ordainduko dituztelako. Onena multinazionalak gurera etortzea dela esaten digu Eusko Jaurlaritzak eta haiei horretarako abantailak eskaintzen dizkie, baina Euskal Herria munduko txokorik ederrena izanagatik ez gara neoliberalismoak dakarren deslokalizazio prozesu horretan pieza bat besterik.\n← Bukatu dira hondartza egunak (batzuontzat bederen) Deskontua Dreamhost hosting zerbitzuan →


Betiko 'maria' galletak dira osasungarrienak | Revista - Part 3\nBanan-banan, gosaritako 9 galleta\nLa buena María, Fontaneda etxekoak\n800 gramo. Kiloak 2,18 euro balio du. Aztertu ditugun guztien artetik, hauek gailendu dira kalitate-prezioetan.\nOsagaiak: gari irina, azukrea, landare gantza (herdoilaren aurkakoa, E-320), glukosa eta fruktosa ziropa, esne-hauts gazura, gasifikatzaileak (sodio eta amonio bikarbonatoak), gatza, irina tratatzeko substantzia (sodio metasulfitoa), emultsionatzailea (soja lezitina) eta lurrina.\nEtiketa gaizki emana dute: garia ageri da irudi bidez nabarmenduta, baina ez du esaten zenbat daukan.\nElikadura osaera: emaitza onena eman duten bi galleta-zorroetako bat izan da. Gantz gutxien (% 11,5) eta kaloria gutxien (436/100 g) eduki dutenetakoak izan dira. Gantz saturatuak ere beste askok baino gutxiago eduki dituzte (5,6 gramo, ehun gramo bakoitzeko), eta zuntza, berriz, zorro bakarrak eman du gehiago (% 2,6 eduki dute hauek).\nDastatze proban 7,3 puntu lortu dituzte, eta oinarrizko beste galletak baino gehiago\nPetit, Río etxekoak\n800 gramo. Kiloak 2,04 euro balio du. Merkeenak dira eta aukera ona.\nOsagaiak: gari irina, azukrea, landare olio eta gantzak, glukosa ziropa, gatza, gasifika-tzaileak (sodio eta amonio bikarbonatoak), lurrinak.\nEtiketa gaizki emana dute: garia ageri da irudian, baina ez du esaten zenbat daukan. Honako hau jartzen du: "osagai osasungarri eta naturalekin eginak", baina ezin da halako aipurik egin, harik eta legez erabaki arte horiek nola egin behar diren (2010eko urtarrilaren 31rako egingo dutela dirudi). Gainera, gehigarri ez-naturalak ere badituzte.\nElikadura osaera: galleta hauek eman dute emaitzarik onena atal horretan. Gantz gutxien (% 9,9), kaloria gutxien (428/100 g) eta zuntz gehien (% 3,2) dute. Gantz saturatuak besteek baino gutxiago eduki dituzte (5 gramo, ehun gramo bakoitzeko). Gehigarriak ere ez dituzte eduki besteek adina.\nDastatze proban 6,4 puntu lortu dituzte. "Zaporea" eta "itxura" gustatu zaizkie kontsumitzaileei eta kraskatsuak izatea.\nMaría Oro, Cuétara etxekoak\n800 gramo. Kiloak 2,24 euro balio du. Galleta gorrituak nahi dituenarentzat, hauek izan dira onenak guk aztertu ditugunetatik.\nOsagaiak: gari irina, landare gantzak, azukrea, esne-hauts gazura, glukosa eta fruktosa ziropa, gatza, emultsionatzailea (soja lezitina), gasifikatzaileak (sodio eta amonio bikarbonatoak), lurrinak, irina tratatzeko substantzia (sodio metasulfitoa).\nElikadura osaera: hauek eduki dute gantz gehien (produktuaren ia % 25 dira gantzak) eta kaloria gehien (505/100 g). Gantz asko eduki arren, hauek eman dute lipido-izaera osasungarriena: gantzen % 21 soilik izan dira saturatuak, eta ehun gramo bakoitzeko neurtuta, 5 gramo baizik ez dira gantz saturatuak. Landare olioz eginak daude galleta hauek, eta ez landare gantzez.\nDastatze proban 6,7 puntu lortu dituzte. "Zaporea", "itxura" eta "izaera kraskatsua" gustatu zaizkie kontsumitzaileei, eta ez diete ezer txarrik antzeman.\nMarbú dorada, Artiach etxekoak\n"Maria galleta, landare olioz igurtzia"\n1.000 gramo. Kiloak 2,40 euro balio du.\nOsagaiak: gari irina, landare gantzak (herdoilaren aurkakoa, E-320), azukrea, glukosa eta fruktosa ziropa, esne-hauts gazura, gasifikatzaileak (sodio eta amonio bikarbonatoak), gatza, lurrinak, irina tratatzeko substantzia (sodio metasulfitoa).\nElikadura osaera: aztertu ditugun gainerako galleta gehienak osasungarriagoak dira hauek baino. Lipido-izaera okerrena dutenetakoak izan dira (gantzen % 67 saturatuak dituzte, eta gantza bera era asko, % 17, hain zuzen; ondorioz, gantz saturatu gehien eduki dutenetakoak izan dira: 11,5 gramo, ehun gramo bakoitzeko). Hauek eduki dute zuntz gutxien (% 1,1) eta gatz gehien (% 0,9).\nDastatze proban 6,7 puntu lortu dituzte. "Itxura", "zaporea" eta "izaera kraskatsua" gustatu zaizkie kontsumitzaileei, baina "xigortuegiak" iruditu zaizkie.\nLa buena María ilustrada, Fontaneda etxekoak\n800 gramo. Kiloak 3,01 euro balio du, eta garestienetakoak izan dira.\nOsagaiak: gari irina, landare gantzak (herdoilaren aurkakoa, E-320), azukrea, glukosa eta fruktosa ziropa, esne-hauts gazura, gasifikatzaileak (sodio eta amonio bikarbonatoak), gatza, malta estraktua, emultsiona-tzailea (soja lezitina), lurrinak, irina tratatzeko substantzia (sodio metasulfitoa).\nElikadura osaera: hauek eduki dute lipido-izaera okerrenetakoa (gantzen % 64 saturatuak dituzte, eta gantza bera era asko, % 17,7, hain zuzen; ondorioz, gantz saturatu gehien eduki dutenetakoak izan dira: 11,3 gramo, ehun gramo bakoitzeko).\nDastatzeko proban 6,9 puntu lortu dituzte. "Zaporea", "itxura" eta "izaera kraskatsua" gustatu zaizkie kontsumitzaileei, eta ez diete ezer txarrik antzeman.\nCreme Tropical, Gullón etxekoak\n800 gramo. Kiloak 2,21 euro balio du.\nOsagaiak: gari irina, landare gantzak, azukrea, glukosa eta fruktosa ziropa, gasifikatzaileak (sodio eta amonio bikarbonatoak), gatza, emultsionatzailea (soja lezitina), esne-hauts gazura, banilla lurrina, herdoilaren aurkakoa (sodio metasulfitoa).\nElikadura osaera: aztertu ditugun gainerako galleta guztiak osasungarriagoak izan dira hauek baino. Gantz asko dute (% 21), eta lipido-izaera txarra (gantzen % 69 dira saturatuak); ondorioz, ia 15 gramo gantz saturatu ematen dituzte ehun gramo bakoitzeko, beste inork baino gehiago. Kaloriatan ere, gehienen gainetik dabiltza (490/100 g). Alderdi onen artean, azukreei buruzko datua: hauek eduki dituzte azukre gutxien (guztira, % 14,5).\nDastatze proban 6,8 puntu lortu dituzte. "Zaporea", "itxura" eta "izaera kraskatsua" : gustatu zaizkie kontsumitzaileei, baina ez galleten "forma".\nMarie Lu, Lu etxekoak\n825 gramo. Kiloak 3,52 euro balio du, eta hauek izan dira guztietan garestienak.\nOsagaiak: laboreak % 66 (gari irina), azukrea, landare gantza, arrautzak % 2,6, gatza, laktosa eta esne proteinak, esne-hauts gazura, gasifikatzaileak (sodio karbonato azidoa, amonio karbonato azidoa), glukosa eta fruktosa ziropa eta banilla lurrina.\nEtiketa gaizki emana dute: esaten du "zuntz iturri" direla, eta, ondorioz, % 3tik gora eduki behar lukete zuntza, baina laborategian egindako azterketak % 1,7 baino ez du eman (galleta guztiak aintzat hartuta, kopururik apalenetakoa izan da).\nElikadura osaera: hauek eduki dituzte azukre gehien guztira (% 21), eta gatza ere bai (% 1,2).\nDastatze proban 6,7 puntu lortu dituzte, eta berezien artean, hauek gustatu zaizkie gutxien kontsumitzaileei. "Itxura", "zaporea" eta "izaera kraskatsua" gustatu zaizkie, eta ez diete ezer txarrik antzeman.\nChiquilín, Artiach etxekoak\n875 gramo. Kiloak 3,14 euro balio du; bi zorro garestienetako bat izan da.\nOsagaiak: gari irina (% 67), azukrea, landare gantzak (herdoilaren aurkakoa, E-320), gari almidoia, koko birrindua, esne-hauts gazura, eztia (% 0,7), glukosa eta fruktosa ziropa, gasifikatzaileak (sodio eta amonio bikarbonatoak), arrautza hautsa (% 0,6; arrautza likidotan, % 2,35 izango litzateke), gatza, malta estraktua, lurrinak, esne-hauts gaingabetua eta dextrosa.\nElikadura osaera: hauek eduki dute gatz gutxien guztietan (% 0,28 baino ez, eta gehienak % 0,60tik gora ibili dira, eta beste bat % 1etik gora). Beste bi galleta bereziek baino gantz saturatu gehiago dituzte (ia 10 gramo, ehun gramo bakoitzeko, eta beste biek, 8,1 eta 8,4 gramo, hurrenez hurren).\nDastatze proban 7,7 puntu lortu dituzte, emaitzarik onena. "Itxura", "zaporea" eta "izaera kraskatsua" gustatu zaizkie, eta ez diete ezer txarrik antzeman.\nYayitas, Lu etxekoak\n600 gramo. Kiloak 2,99 euro balio du.\nOsagaiak: laboreak % 73 (gari irina), azukrea, landare gantza, glukosa eta fruktosa ziropa, gatza, gasifikatzaileak (sodio eta amonio bikarbonatoak), esne-hauts gaingabetua, lurrinak, emultsionatzailea (soja lezitina).\nElikadura osaera: erdi parean geratu dira atal horretan. Ezer nabarmentzekotan, gatzaren datua egin liteke: % 0,45 daukate, beste gehienek baino gutxiago.\nDastatze proban 6,6 puntu lortu dituzte, eta berezien artean, kontsumitzaileei gutxien gustatu zaizkienetakoak izan dira.\nJoan aurreko orrira: « Galletak, osasuna eta konparatzeko taula


ERREKALDE AUZOAK UMOREZKO ANTZERKI ERAKUSTALDIAREN V. EDIZIOA JASOKO DU MARTXOKO OSTIRALETAN, LAU IKUSKIZUN ESZENIKOREKIN ETA FILM LABURREI ESKAINITAKO SAIOAREKIN – Bilbao Kultura\nHome » Berriak » Bilbao Kultura @eu » ERREKALDE AUZOAK UMOREZKO ANTZERKI ERAKUSTALDIAREN V. EDIZIOA JASOKO DU MARTXOKO OSTIRALETAN, LAU IKUSKIZUN ESZENIKOREKIN ETA FILM LABURREI ESKAINITAKO SAIOAREKIN\nBilboko Udalak bultzatutako egitaraua datorren ostiralean, martxoaren 3an, abiatuko da, arratsaldeko 19:30ean, Andaluziako Las XL konpainiaren “Abandónate mucho” musika-antzerki ikuskizunarekin.\nBilboko Udalak Errekaldeko Umorezko Antzerki Erakustaldiaren V. edizioa inauguratuko du datorren OSTIRALEAN. Erakustaldia martxoko lau ostiraletan (3, 17, 24 eta 31n) egingo da Errekaldeko udaltegian.\nErakustaldiak, familia osoari eskainitako umorezko lau proposamen eszeniko jasotzen ditu, arratsaldeko 19:30ean, eta sarrera librea izango da. Horrez gain, programak ZinebiKlub saio bat ere jasoko du, Zinebiren – Bilboko Dokumentalen eta Film Laburren Nazioarteko Jaialdiaren azken edizioan parte hartu zuten umorezko film laburren aukeraketarekin, martxoaren19an.\nProgramazioa MARTXOAREN 3an zabalduko da, Andaluziako Las XL konpainiaren “Abandónate mucho” ikuskizunarekin. 70 minutuz maitasun erromantikoaren mitoa deseraikitzen duen antzerki-musika ikuskizuna da. Bidaia zintzo eta dibertigarrian, Marta Sitjà eta Nía Cortijor bi antzezle protagonistak printzesa, kopla abeslari, yonkie, meditatzaile, seduktore… gisa agertzen dira ikus-entzuleen aurrean. XLek, bide zuzena eta zintzoa ezartzen dute ikus-entzuleekin, eta umoreaz baliatuz, maitasunaren mitoaren tranpak erakusten eta Cupido suntsitzen ahalegintzen dira. “Abandónate mucho” lanak, kontzientziari eta askatasunari atea irekitzea bilatzen du, benetan bizi nahi ditugun mundua eta bizitza eraikitzeko.\nMartxoaren 17rako aurreikusita dagoen bigarren antzerki saioa, “Sarean kateatuak” euskarazko lana eskainiko duen Nomofobikak euskal taldearen esku egongo da. Oraingo honetan, nomofobia –telefono mugikor barik etxetik irteteari beldurra– duten hiru emakumek talde-terapia egingo dute ikus-entzuleekin. Hasteko, test bat egingo dute, arazo horrekin duten mendekotasuna zein den ezagutzeko. Ondoren, ikus-entzuleak gizartean hain zabalduta dagoen fobia horren zenbait kasuren lekuko izango dira: hainbat lanbidetako beharginak, umeak, nerabeak, pertsona nagusiak… Batzuetan sketch formatuan eta besteetan bakarrizketa formatuan, Amaia Lizarralde, Belén Cruz eta Olatz Beobide antzezleek euren bizipenen berri emango dute, umorean oinarrituta.\nHurrengo hitzorduan, martxoaren 24an, 2theatre helduko da Errekaldeko agertokira, “Boris & Ingrid” lanarekin. Egoitza Londonen duen konpainia horren sortzaileetako bat, antzerkian, zinean eta telebistan ibilbide luzea egin duen Txema Pérez bilbotarra da. Oraingo honetan, “Boris & Ingrid”, adinez aurrera doan bikote baten istorioa, kontatzen duen antzerki fisikoko komedia absurdu, dibertigarri eta aldi berean hunkigarria, aurkeztuko dute Bilbon. Showak zenbait eremu erabiltzen ditu, groteskoa, komedia, mimoa, txotxongiloak eta mozorroak barne, ikus-entzuleei zahartzaroaren berezko zailtasunak ulertzen laguntzeko. Umore korapilatsuaren bitartez, heriotzaren kontzeptua gertu dagoenean ere zoriontsu izateko ahaleginaren ideia lantzen dute.\nUmorezko Antzerki Erakusketa martxoaren 31n amaituko da, Valentziako Cía Aérea Teatro konpainiarekin. “De todas las bellas, las más bellotas”, bizitzatik eta heriotzatik arduratzen diena musikaren bitartez adierazten duten hiru emakume dira. Hainbat eta hainbat ate jo ondoren, lehen aldiz euren abestiak aurkeztea lortuko dute eta, ikus-entzuleekin batera, euren estreinaldia Festa Handi batekin ospatuko dute. Proposatzen duten topaketa eszenikoaren motorra musika da, ibilgailua barrea eta erregaia umorea.\nProgramazioak ZinebiKlub saio bat ere jasoko du, Zinebiren – Bilboko Dokumentalen eta Film Laburren Nazioarteko Jaialdiaren azken edizioan parte hartu zuten umorezko film laburren aukeraketarekin. Emanaldia Errekaldeko Udaltegian izango da, martxoaren 9an.\nZINEBIKLUBA – Umorezko film laburren erakusketa\nErrekaldeko Udaltegian. 19:30ean. Sarrera librea leku guztiak bete arte.\n← BIDEBARRIETA KULTURGUNEAK, MARÍA ORUÑAREN “UN LUGAR A DONDE IR”, ELEBERRIAREN AURKEZPEN EKITALDIA JASOKO DU ASTEARTEAN, EGUNGO LITERATURAKO EMAKUME IDAZLEEI ESKAINITAKO BILBOKO UDALAREN PROGRAMA BERRIAREN BARRUAN\nHILABETE HONETAKO 6TIK 19RA, 2. BARRUTIA IKUS-ENTZULE GUZTIEI ZUZENDUTAKO POESIAZ, ISTORIOZ ETA JARDUERAZ BETEKO DA, AHOZKO NARRAZIOGINTZARI BURUZKO “ISTORIO BIZIAK – CUENTOS ENCADENADOS” PROGRAMAREN BESTE EDIZIO BATEKIN →


naiz: agenda - XXII Jagon jardunaldiak: ‘Araba, euskaraz bidea egiten’\nXXII Jagon jardunaldiak: ‘Araba, euskaraz bidea egiten’\nAzaroaren 17an ospatuko da Euskaltzaindiaren XXII Jagon jardunaldia, ‘Araba, euskaraz bidea egiten’ izenburupean. Bertan euskarak Araban bizi duen egoera izango da aztergai.\nEuskaltzaindiaren Jagon sailaren barruan dagoen Sustapen batzordeak antolatu du jardunaldia eta bertan, euskaren aldaketaren dimentsioa eta ezaugarriak izango dira hizpide.\nGoizeko 09:30ean abiatuko da saioa, Andres Urrutia euskaltzainburuaren sarrerarekin. Ondoren, Arabako egoeraren eta bilakaeraren nondik norakoak aztertu eta eztabaidatuko dira, mahai-inguru batean. Parte hartuko dute Agurtzane Ortiz de Landaluze Eusko Jaurlaritzako Hizkuntza Politikarako Sailburuordetzako teknikariak; Asier Etxenike Aztikerreko zuzendariak; eta Olatz Altuna Soziolinguistika Klusterreko Kale Neurketako zuzendariak. Iñaki Martinez de Lunak egingo du moderatzaile lana. 11:00etan erakundeetako euskara teknikarien txanda izango da eta 12:00etatik aurrera Arabako euskaldunak aktibatzeko azken urteotan egindako ahaleginak aletuko dira. Azkenik, 13:00ak aldera, hizkuntza bultzatzeko euskarazko hedabideen garrantzia azpimarratuko da.\nCalle de Fray Zacarías Martínez, 2


Bideodeietarako telefonoa eta Seguros Lagun Aroren bulego-bilatzailea\nDatu guztiak urriaren 29ko 5/1992 Lege Organikoaren (Izaera Pertsonaleko Datuen Tratamendu Baimendua Arautzeko Lege Organikoaren) arabera tratatuko dira, konfidentzialtasuna bermatuz.\nAbenduaren 13ko 15/1999 Lege Organikoak (Datu Pertsonalak Babestekoak) agintzen duena betetzearren, LAGUN ARO ASEGURUAK etxeak (hitz horiekin SEGUROS LAGUN ARO, S.A. eta SEGUROS LAGUN ARO VIDA, S.A. merkataritza-sozietateak aipatu nahi dira, horiek dira-eta www.seguroslagunaro.com web gunea erabiltzen dutenak, Interneten identifikatuak izateko eta bertan egon eta jarduteko), zera jakinarazten dizu:\nZuk www.seguroslagunaro.com web guneko (aurrerantzean web guneko) "Contacta" eta "Quejas y Reclamaciones" funtzioen bidez ekar ditzakezun datu pertsonalei dagokienez, jakinarazten dizugu datu horiek aipatu funtzioen berariazko helburuak zuzen kudeatzeko bakar-bakarrik tratatuko direla. Alegia, "Contacta" funtzioaren kasuan, egindako kontaktua eta eskaera kudeatzeko bakarrik; eta "Quejas y Reclamaciones" funtzioaren kasuan, berriz, egindako kexa edo erreklamazioa egokiro edo hobeto kudeatu eta konpontzeko.\nFuntzio horien bitartez ekar ditzakezun datuak ez dira kasu horiez bestelako ezertarako tratatuko, eta ez zaizkio inoiz hirugarren bati lagako edo jakitera emango.\nZuk web gunean ipinitako beste funtzioen bitartez ekar ditzakezun datu pertsonalei dagokienez, jakinarazten dizugu, web guneko erabiltzailearekin ezartzen diren harremanak kudeatzeko asmoz LAGUN ARO ASEGURUAK etxeak sortutako fitxategietan sartuko direla, bai erabiltzaile hori LAGUN ARO ASEGURUAK etxearen bezero bada, bai ez baldin bada edota izan ala ez izan pentsatzen ari bada.\nEra berean, LAGUN ARO ASEGURUAK etxeak tratatu ahal izango ditu honelako beste funtzioen bidez ekarritako datuak, erabiltzaileengandik web gunearen bitartez hartzen dituen kontsultak kudeatzeko, eta erabiltzaileei enpresari eta berorren jarduera, produktu, zerbitzu, eskaintza eta sustapen bereziei buruzko publizitatea eta informazio komertziala bidaltzeko, eta baita hainbat eratako dokumentazioa enpresaren informazio komertzialeko bide desberdinez bidaltzeko ere. Eta erabiltzaileei buruz web gunearen edo bestelako edozein bide egokiren bitartez lortzen dituen datuak baliatuz egin ahal izango ditu berorien balorazio automatikoak, horien profilak lortuz eta beroriek sailkatzeko lanak eginez, gero horien ezaugarrien eta/edo beharren araberako tratua pertsonalizatzeko asmoarekin. Telefono mugikorraren zenbakia eta posta elektronikoa erabili ahal izango dira, behar izanez gero, helburu horietarako.\nJakinarazten dizugu, halaber, zuk pribatutasun-politika hau onartzean, politika-puntu honetan aipatzen diren datu pertsonalak bakarrik uzten duzula SEGUROS LAGUN ARO 2003 A.I.E.ri eta LABORAL KUTXAri aditzera ematen, horiek gero zuri beren produktu eta zerbitzuen informazio publizitario eta komertziala, eskaintzak, sustapen bereziak eta antzeko dokumentuak hainbat komunikabideren bidez bidaltzeko.\nZuk web gunera ekartzen dituzun datuak egiazkoak, doiak, osokoak eta eguneratuak direla bermatzen duzu. Ekarritako datuak ematen dituenaz bestelako batenak izango balira, zuk hirugarren hori jakinaren gainean jarri duzula bermatzen duzu politika honetan jasotzen diren alderdiei buruz, eta lortu duzula haren baimena bere datuak LAGUN ARO ASEGURUAK etxeari arestian aipatutako helburuetarako emateko, eta datu horiek ere egiazkoak, doiak, osokoak eta eguneratuak direla.\nDatu pertsonalak inprimakiaren bidez eskatzen direnean, gutxienez izartxoarekin seinalatuta daudenak eman beharko dituzu, zeren eta, beharrezkotzat jotzen diren datu horiek ez baldin badira ematen, LAGUN ARO ASEGURUAK etxeak ezingo baitu ezarritako harremana betetzea onartu eta kudeatu.\nLAGUN ARO ASEGURUAK etxeak zure datuen segurtasuna eta konfidentzialtasuna bermatzeko duen kezkari erantzutearren, datu pertsonalak babesteko eskatzen diren segurtasun-neurriak hartu dira, eta bere esku dauzkan baliabide tekniko guztiak ipini ditu web gunearen bidez emandako datu pertsonalen galera, erabilera okerra, aldaketa, baimendu gabeko atzipena eta lapurreta eragozteko.\nLAGUN ARO ASEGURUAK etxeak ez du erabiltzen web gunean zehar nabigatzeari buruzko informazio pertsonalizatua erabiltzaileak ez ikusteko edo ez antzemateko moduan biltzeko aukera eman dezakeen tresnarik.\nZure datuetan sartu eta horiek zuzendu edo ezereztu, edo berorien aurka egiteko eskubideak baliatu ahal izateko, zuzen zaitezke, "Datuen Babesa" erreferentziarekin identifikatutako idazki bidez, honako helbide honetara: SEGUROS LAGUN ARO, Basurtuko Kaputxinoak kalea, 6 - PK 48013 Bilbo.\nZuk web guneko "Contacta" eta "Quejas y Reclamaciones" funtzioen bitartez ematen dizkiguzun datuak ez dira baliatuko, inoiz ere, informazio komertzial elektronikoak bidaltzeko. Eta web guneko beste funtzioen bidez ematen dituzun datu pertsonalei dagokienez, berriz, datuak emateko unean adierazi ahal izango duzu LAGUN ARO ASEGURUAK etxearen informazio komertzial elektronikorik hartu nahi duzun ala EZ, horretarako ipinitako laukitxoa desmarkatuz. Laukitxoa ez baldin baduzu desmarkatzen, eta Informazioaren eta Merkataritza Elektronikoaren Gizartearen Zerbitzuen Legean (uztailaren 11ko 34/2002 Legean) xedatutakoaren arabera, ez baldin baduzu aurrerantzean LAGUN ARO ASEGURUAK etxearen informazio komertzial elektronikorik hartu nahi, adierazi ahal izango duzu nahi hori honako helbide elektroniko honetan: protecciondedatos@seguroslagunaro.com


Osasun-agoera mingarriarekin batera, krisi ekonomiko larria iristen ari zaigu. Eta herritar ahulenek gure laguntza behar dute. DOHAINTZA EKONOMIKOA https://bancali-biz.org/donacion-economica Mila esker\n18/04/2020 / Carlos Ordenana +INFO\n365 egun gehiago elikadura osasungarria bultzatzen Euskadin Eusko Jaurlaritzako Osasun Sailak “365 egun gehiago Euskadin elikadura osasungarria sustatuz” jardunaldietan parte hartzera gonbidatzen zaitu, abenduaren 12an eta 13an, Europa Biltzar Jauregian, Gasteizen. AV. Gasteiz etorbidea, 85. Abenduaren 12an, “Francisco de Vitoria auditorioan” izango da jardunaldia, eta proiektuaren aurrerapenak ezagutarazi eta programari atxikitako lehen ekimenak aurkeztu nahi ditugu. […]\n10/12/2019 / Carlos Ordenana +INFO\nEuskal Herriko kontsumitzaileen Batasuna-EHKB-k 35 urte betetzen ditu elkarte bezala eta kontsumitzaile diren pertsonekin ospatu nahi dugu ekitaldi batekin, zeinen interesak gure sorreratik bultzatezen ditugu. Hori dela eta, elikadura-sarrastelkeri buruzko jardunaldietara gonbidatu nahi zaitugu Bilbon, datorren 2019ko ekainak 11an, 10 etatik 12:30 tako ordutegian, mesu honi erantsita doan programaren arabera. Euskal Herriko Kontsumitzaileen Batasuneko webean […]\n04/06/2019 / Carlos Ordenana +INFO


TCDD maskota garraiatzeko arauak | RayHaber | raillynews\nHasieraTURKEYCentral Anatolia Region06 AnkaraTCDD Animal Pet Transport Rules\n18 / 07 / 2019 06 Ankara, Central Anatolia Region, Intercity Trenbide Sistemak, RAILWAY, GENERAL, Tren azkarra, TURKEY\ntdd maskotak garraiatzeko arauak\nGure berrietan TCDD Pet Transport arauei buruzko informazio zehatza aurki dezakezu, eta zure lagun txikiekin bidaia seguruagoak eta arazorik gabe gozatu ahal izango dituzu.\nZure maskota txikia zurekin eraman ditzakezu ondorengo baldintzetan.\nAnimalia txikiak (hegaztiak, katuak, arrainak, txakur txikiak ...) egin daitezke;\nKaiolako tamainak nahikoa handiak izan beharko lirateke zure katea aurrera eramateko.\nZure maskota kaiolan egon behar du eta ez du bidaiatu behar duen bagoi eta eserlekuan kalte edo kutsadura eragin.\nGarraiatutako animalien usain eta zaratak ez luke eraginik beste bidaiariei.\nGarraiatutako animalien NANa eta albaitaritza osasun txostena zure bidaian egon behar dute. (Katuak eta apaingarriak diren txakurrei dagokienez, udalak igorritako osasun ziurtagiria balio du.)\nLerro nagusiko trenak estalitako estalitako kamioiak eta gurditxoak ez diren bagoietan; YHTetan, maskotak onartzen dira aurreko baldintzetan bagoietan.\nHorrez gain, 50%% deskontua erosi beharko duzu tarifa estandar osoan trena eta distantziara maskotara eraman beharrekoaren arabera.\nTrenean zehaztutako baldintzak betetzen ez badira, zure bidaiari debekatuta egon daiteke eta bildutako bidaiaren kuota ez da inola ere itzulgarririk.\nTCDD TRANSPORTATION INC. maskotak garraiatzeko baldintzak aldatzeko eskubidea gordetzen du.\nTCDD trenak eta maskotak garraiatzeko baldintzak eta tarifak\nGospel TCDD 50-en deskontua egin da maskotetarako\nKarsta txalupa sartu 50 zauritu (Photo Gallery)\nEz bazkatu animaliak trenbideetatik Kayseritik 1 astean ohartarazteko\nLandareen eta animalien populazioaren azterketa hirugarren zubiaren ibilbidean\nKocaeli-k garraio publikoko arauak irakatsi zizkioten


barren.eus - Ostiraletik aurrera jaso daitezke Mendaron Euskaraldiko rolen txapak\nMendaroko Euskaraldia taldekoek jakinarazi dutenez, Euskaraldian izena eman duten mendaroarrok udaletxeko harreran jaso ahal izango dituzte txapak astelehenetik aurrera (azaroak 12) edo ostiral honetan eta hurrengoan (azaroak 9, 16), 18:00etatik 20:00etara, jubilatuen ondoko lokalean.\nIzan ere, hurrengo bi ostiraletan, jubilatuen ondoko lokalean izango dira ariketan parte hartu nahi duten herritarren izen-abizenak hartzen. Gogoratu dute, hala ere, Online ere eman daitekeela izena www.euskaraldia.eus webgunean. Internetez izena ematen dutenek ere lokalean edo udaletxean jaso beharko dituzue txapak.\n• Euskaraldian parte hartuko dutenentzako formazio saioa, Mendaron\nZer egingo dugu Euskaraldia ariketak irauten duen 11 egun horietan? Zelan jokatu egunero Ahobizi banaiz? Eta belarriprest banaiz, zer egingo dut? Zelan erantzungo dut egoera jakin batzuetan?... galdera ugari sor daitezke, eta horientzako erantzunak topatzeko prestakuntza tailerra egingo dute Mendaron azaroaren 13an (martitzena). Tailerra udaletxeko udalbatza aretoan izango da, 19:00etan hasita, eta Euskaraldian izena eman duten guztiak gonbidatu dituzte parte hartzera. Ibon Aginaga UEMA Udalerri Euskaldunen Mankomunitateko teknikariak zuzenduko du saioa.\nDagoeneko 141 lagunek eman dute izena Mendaron, eta kuadrillaz kuadrillako kanpaina hasi dute orain eragile taldekoek. Azaroaren 20an, berriz, Musika Eskolakoek frontoian egingo duten jaialdian izango dira, azken bultzada emateko prest.\nEuskaraldiko rolen txapak jasotzeko moduan daude Elgoibarren (2018-11-05)\nEuskaraldiko hamaikakoa aurkeztu dute Mendaron ere (2018-07-10)


Ekainean zehar: Maleta Didaktikoa, Ilustratzaileen Piknika eta Feilleten beste obrak ezagutzeko aukera — Museo Zumalakarregi Museoa\nEkainean zehar: Maleta Didaktikoa, Ilustratzaileen Piknika eta Feilleten beste obrak ezagutzeko aukera\nHilabete honetarako prestatu ditugun ekintzek, irailera arte ikusgai dugun Feillet ahizpen erakusketarekin dute lotura.\nEkainak 6: Feillet ahizpen beste altxorrak\nGipuzkoako Foru Aldundiak Ondarea Bertatik Bertara ekimena antolatu du beste behin Gipuzkoako ondarea ezagutzera emateko. Ormaiztegiko Zumalakarregi Museoak ere antolatu du bisita gidatu berezi bat ekainaren 6rako, Feillet ahizpen beste obrak ezagutzeko.\n"Hèléne & Blanche Feillet Emakume margolari aintzindariak XIX. mendeko Euskal Herrian" erakusketa dugu museoan ikusgai irailera arte. Erakusketa honetan goza daitezkeen lanez gain, Feillet ahizpek egindako beste zenbait marrazki, litografia, akuarela eta margo gehiago ikusteko aukera ere izango dugu era digitalean Mikel Alberdiren estutik. Goizeko 11:00etan hasiko da bisita gidatu berezi hau eta doan izango da.\nParte hartzeko, eman izena mzumalakarregi@gipuzkoa.eus edo 943 88 99 00 telefono zenbakian.\nEkainak 13: Ilustratzaileen piknika\nAskotariko ilustratzaileen topagune bihurtuko da Zumalakarregi Museoaren aurrealdea, bertan egingo baitugu ilustratzaileen piknika. Feillet ahizpek marraztu gabe utzi zuten eraikina (Zumalakarregi Museoa) marraztuko dute partehartzaileek, lasai-lasai zerbait jan eta edaten duten bitartean. Nahi duenak Aitziber Alonso ilustratzailearen laguntza jaso ahal izango du marrazkia egiten duen bitartean. Doan izango da eta euren materiala ez dutenentzat ere, margotzeko materiala jarriko dugu.\nAdin guztietako pertsonei zuzenduriko piknik honetan parte hartu nahi baduzu, eman izena aurrez 943 88 99 00an edo mzumalakarregi@gmail.com-en.\nErakusketa ikusteko aukera, lekutik mugitu gabe:\nFeillet ahizpen erakusketarekin lotutako maleta didaktiko bat prestatu dugu, erakusketa hau museotik atera eta obren garrantzia museotik kanpo ere gozatzeko aukera egon dadin. Horretarako, erakusketan dauden zenbait obra eta garai beretsuko autore batzuen Euskal Herriko beste obra batzuk sartu ditugu maleta didaktikoan.\nObrak ikusi ostean norbaitek marrazkiren bat egin eta maletan sartu nahiko balu (ez da derrigorrezkoa), marrazkiak jaso egingo genituzke (izena eta telefonoa idatzita) eta maleta diaktikoaren ibilbidearen amaieran lanik onenak aukeratu eta Zumalakarregi Museoan dagoen erakusketa aretoan jarriko genituzke. Marrazkirik onenen jabeak pintura-lanetarako maleta bat jasoko du.\nMaleta eskatzeko, deitu 943 88 99 00 zenbakira edo mzumalakarregi@gmail.com helbidera idatzi.


LANIN Egitasmoa - Zerbitzu eskaintza Oiartzungo enpresa txiki eta ertainentzat | Oarsoaldeko enpresa proiektuentzako laguntzak\nLaguntzak › SEKTORE GUZTIENTZAT › Egindako Inbertsioa › Euskara\nLANIN Egitasmoa - Zerbitzu eskaintza Oiartzungo enpresa txiki eta ertainentzat\nXedea: Oiartzungo enpresa txiki eta ertainei zerbitzua eta lana hobetzen laguntzeko egitasmoa da. Enpresa bakoitzaren helburu, ezaugarri eta erritmoetara egokitutako zerbitzuak eta laguntzak eskainiko dira, enpresak berak erabakitzen duen arloetan euskararen erabilera handitu eta hizkuntza kudeaketa hobetzeko.\nZERBITZU HIZKUNTZA HOBETZEKO AUKERAK Enpresaren irudia, errotuluak (eraikinekoak, segurtasunekoak, ibilgailuetakoak...), publizitatea (katalogoak, tolesgarriak, iragarkiak...) eta ingurune digitala (webgunea, sarea sozialak...). Bezeroa eta herritarrekiko ahozko eta idatzizko harremanak: lehen arreta eta zerbitzua.\nLAN HIZKUNTZA HOBETZEKO AUKERAK Laneko dokumentuak, aplikazio informatikoak eta bestelako tresnak. Barne komunikazioa, bilerak eta langileen arteko idatzizko eta ahozko harremanak. Pertsonen kudeaketan erabiltzen den dokumentazioa (lizentzia-baimenak, bidaia-ordainketak...). Administrazioarekiko harremanak. Bezero eta herritarren beharrizanak identifikatu, aztertu eta kontuan izan produktua edo zerbitzua diseinatu, eskaini eta garatzerakoan. Hizkuntzak txertatu langileen eta sistema orokorraren kudeaketan.\nEMANGO DIZUGU Aholkularitza eta informazioa zerbitzua. Gaia kokatzen eta erabakiak hartzen lagundu eta enpresaren ezaugarrien araberako lehentasunak finkatu (sektorearen eta langileen gaitasun linguistikoaren arabera...). Hizkuntza zerbitzuak. Terminologia eta gramatika zalantzak argitu (“Nola esatean da...?”). Itzulpenak eta zuzenketak (Errotuluen kasuan itzulpen mugagabea, gainontzeko testuetan karaktere kopuru mugatua: Itzulpena: ES->EU: urtean 7.200 karaktere / EU->ES: urtean 10.800 karaktere / Zuzenketa: urtean 14.400 karaktere). Hizkuntza teknikoa normalizatu eta finkatzen lagundu. Dokumentu ereduak sortzen lagundu. Erabilienak diren dokumentuen eredu edo formatuak sortzen eta sistematizatzen lagundu. Diru-laguntzak dokumentu luzeagoak itzultzeko, errotuluak aldatu eta irudi korporatiboa lantzeko, webguneak itzultzeko, aplikazio informatikoak eta makinak euskaratzeko, kudeaketa euskaraz eramango dieten enpresak kontratatzeko... Euskara eskolak. Idatzizko gaitasuna hobetzeko ikastaroak eta trebakuntza. Ahozko gaitasuna hobetzeko trebakuntza eta Mintzalaguna. Lantaldeak motibatzeko saioak. Hizkuntza ohiturak aldatu eta erabilera sustatzeko dinamikak. Gomendioak eskaini eta laguntza ibilbidea finkatzeko eta emango pausoen inguruan hausnartzeko. Horretaz gain, bileretan euskararen presentzia eta erabilera areagotzeko teknikak erakutsi. Egitasmoaren ikurra erabiltzeko aukera. Udalaren Webgunean atal bat.\nESKATUKO DIZUGU Begirunez jokatzea, euskaraz aritu nahi dutenen eskubidea errespetatzea. Solaskide bat izendatzea hizkuntza kudeaketa gaietarako. Urtean 8 orduko auzolana eskaintzea egitasmoari (bilerak, jardunaldiak...). Hitzarmen bat sinatzea Udalarekin.\nOnuradunak: Oiartzungo enpresa txiki eta ertainak.


Estilo-ariketak: Raymond Queneau — EIZIE Elkartea\nEstilo-ariketak: Raymond Queneau\nDonostiako Koldo Mitxelena kulturuneak 2004ko apirilean proposatu zion Xabier Olarrari Raymond Queneauren 'Exercices de style' liburua itzultzea. Gorabehera franko izan zen gero, liburuak izan behar zituen hitzaurreak eta marrazkiak sortuak, gehien bat. Irudien eta egile-eskubideen kontua. Artikulu honek azaltzen du nolako neke eta ataka gaiztoak gainditu behar izan zituen itzultzaileak euskaratzeko orduan. Obra berezia delako 'Exercices de style'. Eguneroko bizitzako gertaera bat, hutsala, modurik xumeenean kontatua, eta ia beste 100 bariazio, gai horixe bera dutenak. Hori besterik ez da 'Estilo-ariketak'. Gaia, eta bariazioak. Hori besterik ez, eta hori guztia, bestalde. Zergatik sortzen du halako zalaparta 'Exercices de style' itzultzeak? Hain zuzen ere, itzulgarria ote den zalantzan jarri izan dutelako.\nKM kulturuneak 2004ko apirilean proposatu zidan Raymond Queneauren Exercices de style liburua itzultzea. «Queneau? Exercices de style?». Pixka batean, behintzat, pentsatu beharra zegoen lanari ekin aurretik. Hamar edo hamabost urte lehenago irakurritako liburu batez oroimenean gelditzen dena ez da oso zehatza izaten. Liburua zegoen apaletik hartu eta begirada bat eman ondoren, baiezkoa eman nien KM kulturunekoei. Alanbre kiribildua izaten duten koaderno horietako bat erosi, eta udan ekin nion itzulpenari. 2004ko abendurako liburua bukatzeko hitzezko tratu moduko bat nuen KMko zuzendaritzarekin. 2004ko abendurako liburuaren erdia besterik ez neukan itzulia, eta alderik bihurriena gelditzen zen oraindik. Adiskide pare batek irakurri zuten ordu arte egindakoa. Haien erreparoak eta zuzenketak kontuan hartuta, 2005eko urtarriletik aurrera saio gogor batzuk egin, eta apirilean bukatu nuen liburuaren «lehen bertsioa» dei diezaiokeguna. Azken zuzenketen zain gelditu zen prest liburua, 2005eko irailean argitaratzekotan.\nGorabehera franko izan zen gero. Harrigarria badirudi ere, liburuak izan behar zituen hitzaurreak eta marrazkiek sortuak. Irudien eta egile-eskubideen kontua zailtzen ari da nonbait. Onartu zituzten, ez ordea berehalakoan, Patxi Huartek egindako marrazkiak. Hitzaurrearen testua ere bidali behar izan zitzaien Gallimardekoei (euskaraz). Hari ere ez zioten erreparorik jarri. Abenduaren 15ean sinatu zen kontratua. Liburua prest zegoen aspalditxotik. Hala dio liburuaren kolofoiak: liburu hau 2005eko abenduaren 28an argitaratu zen.\nJatorrizko testua eta haren argitalpenak\nExercices de style 1947an argitaratu zen, lehenbizikoz, Gallimard etxean, eta gerora beste argitalpen bat izan du liburuak, 1963an. Argitalpen esaten dudanean, berrinprimaketak alde batera uzten ditut, bai lehenbiziko argitalpenarenak, bai bigarrengoarenak. Lehenbiziko testua, 1947koa, makina bat aldiz berrinprimatu zen, eta zer esanik ez bigarrena. Nik dudan alerik zaharrena 1947koa da, bigarren berrinprimaketako ale bat, lehenbiziko argitalpenetik hilabetera egindako batekoa. Baina kontua har bedi lehenbiziko argitalpena 573 alekoa izan zela, eta horietatik 500 zirela salmentarako eta gainerakoak artxibo, sustapen eta abarretarako.\nBi argitalpen ditugu, beraz. Bi testu. Eta bietatik zein itzuli, hori zen erabaki beharreko lehenbiziko gauza. 1963 bitarte egindako itzulpenak lehenbiziko argitalpenetik eginak daude, jakina, eta geroztik egindakoak, berriz eskuartean ditudanak behintzat, italierazkoa eta gaztelaniazkoa, alegia, 1963kotik. Niri ere horixe iruditu zitzaidan egokiena: egileak berak emandako azken forma hartzea jatorrizko testutzat.\nAriketen kopurua ez da aldatzen batetik bestera: 99 dira guztira bi kasuetan. Queneauk zenbakiei zien atxikimenduaren berri jakinda, ez da harritzekoa. Hemen, dena dela, aski da argitzea lehenbiziko argitalpenean badirela 5 ariketa bigarrenean ez daudenak, eta badirela beste 5, berriak, haien ordez.\nBeste kasu batzuetan, 9 ariketatan zehazki, izenburuak aldatu dira.\nPréterit Passé simple\nde 5 à 8 lettres par groupes croissants de lettres\nde 1 à 4 mots par groupes croissants de mots\nLatin de cuisine Macaronique\nZergatik egin ote zituen aldaketa horiek? Baliteke besterik gabe gogokoak izatea ariketa berriak, baina jokoa gehiegi luzatzeak onik ez zekarrela iritzirik, gehiegikeriaren bat zuzendu edo damuren bati leku ematea. Hala dirudi, esate baterako, permutazioen jokoarekin urruntxoegi joan ondoren, arlo horretako bi ariketaren ordez, 1961etik aurrera OULIPOn1 egiten ari zen ibilbidearekin lotuagoak diren beste batzuk sartu zituen: Ensembliste, Définitionel, Translation, Lipogramme. Horrez gain, Haï Kaï ariketaren ordez Tanka eman zuen. Poesia japoniar zaharragoa edo klasikoagoa delako beharbada. Eta Réactionnaire eta Féminin kentzeak, berriz, ikuspegi soziologikotik egindako eguneratzea dirudi.\nBadira, noski, beste aldaketa batzuk, txikiagoak 1947ko testutik 1963kora, baina ez dira oso esanguratsuak. Eta, egia esan, kasuren batean ez dago jakiterik Queneauk berak «ukitu» zuen testua ala beste norbaitek. Dena dela, liburuaren osotasunaren ikuspegitik ez dago aldaketa nabarmenik.\nObraren sorreran musika izan zela ernamuina diosku Queneauk: «1930eko hamarkadan Michel Leiris eta biok Pleyel aretoan izan ginen Fugaren artea eman zuten kontzertu batean. Kartsuki jarraitu genuen saioa eta, irtetean, solasean aritu ginen oso interesgarria izango zela, halako zerbait egitea literaturaren arloan (Bachen obra ez kontrapuntuaren eta fugaren ikuspuntutik hartuz, baizik eta gai hutsal baten inguruan infinituraino ugal zitezkeen aldaketen bidez obra bat eraikitzea)».\nEta horixe egin zuen Queneauk handik hamar urtera, 1940tik aurrera, bizpahiru saiotan. Hamabi ariketa idatzi zituen lehenbizi, liburuko lehenbiziko hamabiak, eta Dodecaèdre deitu zion lehenbiziko sorta horri, poliedro erregular horren edertasunak iradokirik. Literatur aldizkari bateko zuzendariak, berriz, testu bat eskatu ondoren, itzuli egin zion, harpa-jotze bat iruditu baitzitzaion. Instrumentu horren soinua gogoko ez zuelako nonbait\nHurrengo hiru urteetan beste dozena bat idatzi zuen, eta, nekez bada ere, lortu zuen bederatzi argitaratzea aldizkari surrealista batean. «1945ean beste hemezortzi idatzi nituen eta Fontaine aldizkarian argitaratu ziren abenduan. Laburbilduz, berrogeita hamarretik behera nituen idatziak hiru urtean; gainerakoak Isle-sur-Sagen bukatu nituen 1946ko udan. Laurogeita hemeretzigarrenean gelditu nintzen; gehiegi ere ez komeni; ideial greziarra, aizue»2.\nRaymond Queneauk bere Ariketei sorreratik beretik zien atxikimenduaren eta argitaratzeko zailtasunen aurrean erakusten zuen umorearen adierazgarri aski da aipamen hau: «*La Terre nest pas une vallée de larmesek, Marcel Mariënek zuzendutako argitalpen surrealista eta belgikarrak, bederatzi argitaratu zituen, Exercices de style* izenburuarekin; haiei erantsitako ohar batek ho¬nela zioen: «Egilearen asmoa da gai bera gertaera benetakoa, bestalde, eta hutsala, ehun modu desberdinetan erabiltzea. Seguru aski, gaiari dagokionez berdin-berdinak diren lehenbiziko ehun kapitulu horiek zerbait sortuko dute, ilaran irakurriz gero (sic), irakurlearen baitan». Ohar hori nik idatzia zen, noski3.\nObra, gerora, Zazie metroan nobelarekin batera, R. Queneauren liburuetatik ezagunena bihurtu da, eta literaturzaleen artean beti izan du harrera beroa. Itzultzeko asmoa nuela edo itzultzen ari nintzela esan diedan batek baino gehiagok jakinarazi didate beraiek ere bazutela horretarako asmoa, edo gogoa, edo noizbait agian gustura egingo zutela. Ez hori bakarrik, lana ia buruturik nuenean jakin dut lehen Luistxo Fernandezek egin zituela saioren batzuk liburu hau itzultzen. Baina ez zen inon argitaratu. Orain batzuk jarri ditu Interneten irakurgai.\nArrakasta «izugarria» izan du obrak, eta oraindik ere badu. Artista plastikoekin eta grafista ospetsuekin batera egindako argitalpenak ere badira, eta ez bat bakarra gainera. Antzerki gisa ere oso ezaguna izan da. Eta ODA ariketak, partitura bat ere badu, Pierre Phillippe batek ariketari jarritako musika, alegia 4.\nZer ariketa mota?\nLehenik eta behin, esan beharra dago obra berezia dela Exercices de style. Oso berezia. Eguneroko bizitzako gertaera bat, hutsala, modurik xumeenean kontatua, eta ia beste 100 bariazio, gai horixe bera dutenak. Hori besterik ez da Estilo-ariketak. Gaia, eta bariazioak. Hori besterik ez, eta hori guztia, bestalde. Istorioa behin eta berriz kontatzen zaigu, idazkuntzan erabili ohi diren modu eta baliabideetako zenbait erabiliz. Hor aurkituko du irakurleak kontakizun berbera hiru literatur genero nagusietan kontatua (epikoa, lirikoa, dramatikoa), zenbait figura erretorikoren arabera moldatua edo OULIPO taldeak testu-eraldaketarako proposatutako baliabideez emana.\n«Queneauk uko egiten dio ariketak inolako aldez aurretiko eskemaren arabera aurkezteari, dela gai multzoka dela konplexutasunaren arabera edo, besterik ez bada, alfabetikoki antolatzeari. Are gehiago, ez du oinarrizko testu zehatz bat eta bakarra erabiltzen eraldaketa estilistikoetarako; izan ere, Notationes lehenbizi jarri bazuen ere, horrek ez du esan nahi, inola ere, hori denik ereduzko testua»5\nIkusten dudanez, eta batez ere abiapuntutik obra burutzeraino izan zuen sorrera moduagatik, garbi dago Queneauk ez zuela plan zehatz bati jarraituz lan egin. Baina lehenbiziko hamabiak bukatu, eta argitaratzeko aldizkarietara bidaltzen hasi zenean, garbi zeukan buruan 100en bat aldiz kontatuko zuela istorio hura.\nZer ariketa modu dira, beraz?\nLehenbiziko hamabietan daude hiru iturburu nagusiak:\nErretorika (eta baliabide edo figura erretorikoen erabilera). Lehen hamabietan ildo horretakoak ditugu: litoteak, metafora, sinkisiak.\nErregistro-aukerak edo kontatzeko moduak: atzekoz aurrera, ustekabea, ametsa.\nTestu-eraldaketan eta hertsapenean oinarrituak: logo-rallye, ostadarra.\nLehenbizi, esan dugunez, erretorikaren baliabideak jarri zituen jokoan Queneauk Ariketa hauetan. Baina helburua, jakina, haien parodia egitea zen. Eta jokabide hori harantzago ere badoa. Erregistro edo kontatzeko moduen bariazioak egitean ere parodia egiten du.\nPARODIA hitza letra larriz erabili beharra dago liburu honen ezaugarriak azaltzerakoan. Esperimentalismoa ere erabili izan da. Baina batez ere jolas-literatura da hau, hizkuntzak eta hizketak ematen dituzten aukerekin jostaketan dihardu idazleak, eta jolaserako gogoa jartzen digu besteoi.\nBi ezaugarri nagusi ditu, nire ustez, liburu honek: batetik, parodia da, zenbait hots, hizkera, idazkera, tonu, azken finean, hizkuntz erregistroren hista, trufa, burla onbera. Eta, bestetik, kirol-literatura da, kirol hitzaren bi adieretan: antzinakoan eta gaurkoan, «jolas» baita batik bat, baina baita «norgehiagoka» ere. Idazleak berak jartzen dizkio zailtasunak bere buruari, gero haiei gaina hartzen diela erakusteko. Horren adibiderik argiena «Lipograma» da Estilo-ariketak liburu honetan. Ariketa horretan, frantsesez maiztasun handienekoa den letra, «e» alegia, «ezabatu» egin da, eta bere buruari ezarritako debeku hori gorabehera, berdin burutu behar du idazleak oinarrizko kontakizuna. Edo hobeto esanda, beste ariketetako kontakizun berbera «e» erabili gabe egina dago hor (edo ia). Hau ez zuen Queneauk sortu, adibideek antzinako grekoraino jotzera behartzen gaituzte.\nEzarpen edo hertsapen literatura ere deitu izan zaio. Houdini haietako batekin aldera dezakegu Queneau: alde guztietatik lokarriz eta katez lotu, eta hala ere askatu eta libre ateratzeko gauza den literaturagilea. Literatura esperimentala dela esan daiteke, hitz batean laburbilduz: ohiko bideetatik aldenduz, idazkuntzaren historian zehar erabilitako baliabide erretorikoak modu berri edo berezi batean erabiltzean datza liburu honen berezitasuna.\nBeraz, 99 ariketako liburua dugu, betiere, itzuli beharrekoa. Euskaratzean 1963koa itzuli da: hori izan baitzen egileak berak emandako azken forma. Eta hor beste ariketa mordoxka bat proposatu zuen, beste 124 (ikus eranskina). Egin zitekeen ariketa sail bat. Eta batzuk aldizkariren batean argitara eman ere bai. Gerora, berrikiago, ez da bakarra izan Queneauk proposatutako jokoan sartu dena. Frantsesez badira bi liburu jolasarekin jarraituz 99 ariketa jasotzen dituztenak (bakoitzak).6\nZergatik sortzen du halako zalaparta Exercices de style itzultzeak? Hain zuzen ere, itzulgarria ote den zalantzan jarri izan delako.\nHona hemen, esate baterako zer zioen Umberto Ecok, Esercizi di stile berak egindako itzulpena libururako idatzitako aupamenean: «Hona, bada, Raymond Que¬neauren estilo-ariketak, itzultzaile gisa urteetan tentatu nautenak, frantsesaren «génie» berezkoari lotuak zirelakoan, itzulezintzat hartuak».\nQueneauk berak ez zuen zalantzarik. Eta historiak ere horixe frogatu du: hor daude orain arte egindako itzulpenak, egin zitekeela frogatzeko. Honako hizkuntza hauetara dago itzulia gaur egun: alemana, ingelesa, bulgariera, katalana, daniera, esloveniera, gaztelania, suomiera, galegoa, greziera, hungariera, italiera, japoniera, holandesa, norvegiera, portugesa, brasildarra, errumaniera, errusiera, serbiera, suediera, txekiera eta turkiera, eta orain euskara.\nEzinezkoa da, obra hau lehendik ezagutuz gero, malkar baten ertzean sentitzen den zorabioa ez sentitzea itzultzen hasterakoan. «Motel, motel, zer hasi haiz orain?», «Baina hain duk frantsesa obra hori\n», «Hori euskaratzea, ordea\n», «Erregistro horiek guztiak ba al ditugu, ordea, euskaraz?». Baina jakina, «itzuriz egiten da bat itzultzaile», esan dezakegu Queneauren bidetik, eta «ezina» ekinez «egina» bihurtzen ere ongi ikasiak gara, bestalde. Kirolerako gonbidapena, beraz.\nLehenbiziko itzulpenak (nire datuen arabera) ingelesezkoa eta alemanezkoa izan ziren. Ingelesezkoa Barbara Wrightek egin zuen, 1958an, eta alemanezkoa, berriz, Ludwig Harig eta Eugen Helmlé izeneko bi itzultzailek, 1961ean. Ikusten denez, hamar urte igaro arte ez zion inork heldu itzulpenari. Umberto Ecorena 1983koa da, eta Antonio Fernández Ferrerrena, 1987koa.\nAlemanezkoak 98 ariketa ditu: itzultzaileek frantsesezko passé simple eta imparfait (alemanak bi horien arteko bereizketarik ez duenez) ariketa bakarrez eman zuten. Liburuak ez du hitzaurrerik. Eta ezin dugu jakin, ez bada dedukzio sinple hori egiten, haien jokabidearen zergatikoa.\nBaina esku artean izan ditudan beste hiru itzulpenek, ingelesezkoak, italierazkoak eta gaztelaniazkoak, hitzaurre bana dute, eta bertan azaltzen dituzte itzultzaileek beren jokabideen arrazoiak.\nBarbara Wrightek, horrelako kasuetan, hots, ariketaren bat itzulezintzat edo «itzulpenean galera handikotzat» jotzen zuenean, ordezpenera jo zuen: substitutions («approved by Queneau: Paysan  West Indian; Italianismes  Opera English, and it was also in a mild sort of way an act of revenge.»). Ikusten denez, alde batetik, ordezpenak Queneauk berak onartuak ziren, eta beste alde batetik, itzultzailea mendeku txikiren bat hartzeko aukeraz baliatu zen izulpenean.\nArgi dago, beraz, itzultzaile bakoitzak beste edozein itzulpenetan baino leku handiagoa egin diola bere sorkuntza-ahalmenari. Ni ere, aurrekari ilustre horiek guztiak gogoan harturik, ausartu naiz nire ordezpenak, egokitzapenak edo sorkuntza-, edo hobeto esan, birsorkuntza-ariketak lotsagabekeria pixka batekin egitera: gaiztakeriaren bat edo mendeku txikiren bat han edo hemen (Loucherbem itzulezinaren ordez Harrikada futurista prepositiboa, Javanaisen ordez Zapo-erdara; Macarroniqueren ordez Zapo-latina. Poor Lay Zanglayren kasuan, ingelesezko hitzen ahoskeraz eman dut euskal testua Inge lays and sat (ingeles ahoskera itxia duen norbaiti irakurtzera emanez gero, hor agertuko zaio euskal belarriari testua ulertzeko moduan). Han-hemen esatariren baten parodia edo politikariren baten gehiegikeria ergatibo zaleari ziztadaren bat eman diot, baina inolako asmo gaiztorik gabe.\nUmberto Ecok italierazko itzulpenaren hitzaurrean ere zehazki adierazten ditu bere jokabideak:\nHoriek dira, azken batean, itzulgarrienak [hotsak gehitu, kendu edo lekualdatu egiten dituzten ariketak], betiere, jakintzat ematen bada «itzultzea» ez dela jatorrizkoaren sinonimoak beste hizkuntza batean ematea: prozedura bera italierazko testu oinarrizko batean erabiltzea da kontua. Zeren eta Queneauk ez du modu mekanikoan lan egiten, baizik eta, nolabait esateko, kasu egiten dienez belarriaren eskakizunei, itzultzaileak nahiko askatasun du behar diren egokitzapenak egin eta bihurrikeriaren bati leku emateko7.\nEta, aurreraxeago, honela adierazten du hitz gutxitan zer bidetatik ibili den bera:\nLaburbilduz, liburu honetako ariketetatik bat bakarra ere ez da linguistikoa soil-soilik, eta bat bakarra ere ez da hizkuntza jakin batetik kanpo ulertzekoa. Linguistikoa soil-soilik ez denez, intertestualitateari lotua da bakoitza; hizkuntza bati lotua denez, berriz, frantsesaren génieari lotua da. Bi kasuetan beharrezkoa da itzuli baino gehiago, beste hizkuntza batean eta beste testu batzuekiko, beste gizarte batetiko erreferentzian eta beste denbora historiko baten testuinguruan birsortzea8.\nHori zen jolaslekua, eta horiek, ohituraz edo, ezarritako arauak. Esan dezadan lehenbizi ariketen hiru laurdenak beste edozein itzulpenek bezalako zailtasunak zituztela, betiere aipu ezkuturen bat, zentzu bikoitzen bat, xelebrekeriaren baten propinarekin. Beste testu batzuk, berriz, oinarritzat hitzen, hotsen, letren, silaben eta abarren manipulazioetan oinarrituak dira (aferesiak, apokopeak, sinkopak, permutazioak). Horietan euskarazko oinarrizko testu batean antzeko prozedurak erabiltzea da itzultzaileari geratzen zaion bidea. Eta horixe egin dut nik ere, aipatu ditudan lau hizkuntza horietako itzultzaileek egin zutenaren bidetik.\nEgokitzapenak ere egin behar izan ditut testu askotan testu frantsesaren esanahi eta konnotazioek parekorik ez zutenean, edo aipuetan, bide bertsutik antzekoak bilatu edo sortu, alegia.\nBirsorkuntza lan pixka bat ere egin behar izan dut, itzulpen ezinezkoen edo ia ezinezkoen kasuetan. Hala ere, testu poematikoen parodia direnen kasuan («Alexandrinoak», «Sonetoa», «Oda», «Tanka») testuari ahalik eta gehien lotzen saiatu naiz. Sonetoaren kasuan frantsesezkoaren neurritik hurbilago ibili naiz, Oihenartek Zalgiz poetari egindako soneto ospetsu haren ildotik alegia, luzera hori lagungarria baita oso, edukia osorik (edo ia osorik) ekarri ahal izateko. Odaren kasuan askatasun pixka bat hartu dut edukiari buruz, baina testuak partitura eta guzti izan zuenez, neurriari hertsiki atxikitzea erabaki dut, gaztelaniazko eta italierazko itzultzaileek ez bezala.\nBeste batzuetan, esate baterako «Zapo-latina», «Italianismoak» «Helenismoak», «Anglizismoak» «Inge lays and sat», idazlearen asmoaren ildotik, agian neure partetik prozedurak gehixeago nabarmendu ditut. Ohiko testu batean agian egin beharko ez litzatekeena, baina horretara gonbidatzen duen idazle eta testu baten kasuan zilegi iruditu zaidana.\nAipatu dudanez, argot itxien kasuan («Loucherbem» eta «Javanais», lehenbizikoa La Villette edo Vaugirardeko harakinen mutilen mordoilo berezia, eta bigarrena, berriz, hemeretzigarren mendean sortua omen dena, eskola-ume edo gaizkileen artean), beste jokabide bat hartu behar izan dut. Lehenbizikoaren kasuan «Harrikada futurista prepositiboa» izeneko testua eman dut jatorrizkoaren ordez, eta bigarren kasuan gurean erabili izan den zapo-erdara, ahuntz-erdara edo sorgin-solas deritzeten horietako batean moldatu dut testua.\nHorrela aurkitu dut ezein itzulpenetan ez bezalako entretenimendua, beste hizkuntza handi horietara egindako itzulpen-prozedurak kontuan harturik eta gehiegikeria handirik gabe (ustez) ahal den hobekien testu bihurrienak moldatuz. Oraingoz besteek eta neronek erabili ditugun prozedura batzuk aipatu besterik ez dut egin. Prozedura horien zilegitasuna eta emaitzen azterketa beste baterako utziko ditut.\nOULIPO. La littérature potentielle. Gallimard. Paris, 1973.\nExercices de style par Raymond Quenean avec 45 exercices de style parallèles dessinés, peints et sculptés par Carelman et 99 exercices de style typographiques de Massin. Paris, Gallimard, 1963\nDisko batean ere grabatu zen, 1954an, Phillips etxean. Yves Robertek eta bere antzerki taldeak deklamatu zituzten testuak, eta Frères Jacquesek kantatu zituzten ariketetako batzuk.\nEjercicios de Estilo, Raymond Queneau. Versión de Antonio Fernández Ferrer. Introducción. Madril, Cátedra 1987. (40.-41. or.)\nLes nouveaux exercices de style (quelques variations sur un thème de Raymond Queneau). Bernard Demers. Le Pré aux Clercs. Paris 1991. *Le style mode demploi.* Stéphane Tufféry. Cylibris/Littératures Paris 2002.\nEsercizi di stile. Raymond Queneau. Umberto Ecoren itzulpena. Einaudi. Turin. 1983.


Inguruak – Soraluze Hotela\nOñatin, talaia paregabean kokatuta gaude, herrigunea begibistan, natura eta kulturaz ondutako arnas gunean. Arantzazuko errepidearen alboan gaude, herritik kilometrora eta Arrikrutzeko kobazulo zein Arantzazuko Santutegitik hurbil. Aizkorri-Aratz natur parkearen atarian gaude.\nOñati, Euskal Herriko erdigune geografikoan kokatzen da: hiriburu guztietatik gertu gaude.\nGipuzkoako hego-mendebaldean, Debagoiena bailaran dago Oñati. Ondoan ditu Bergara, Arrasate zein Legazpi. Ibar zabalean, herrigunea mendiz eta muinoz inguraturik dago. Badirudi hortik datorkiola izena; izan ere, Oñatik muino askoko lekua esan nahi du.\nJatorrizko herria XIII. mendekoa da eta egun bizitza ekonomiko eta kultural oparoa du. Erdigunea ibilbide historiko baten ondorioa da eta monumentu ugari ditu: jauregiak, jauretxeak eta, tartean, hainbat erlijio-eraikin bikain, hiri bizitzako ehunka urte biltzen dituen nukleoan. Haatik, kirol eta kultur-eskaintza zabala egoten da: kirol probak, natur-ibilaldiak, hitzaldiak, zinea, kontzertuak, antzerkiak etab.\nEgun bat Oñatin


Bertsolaritza eta Marokoko ayllus kantu inprobisatua elkar hartuta — Mintzola ahozko lantegia\nBertsolaritza eta Marokoko ayllus kantu inprobisatua elkar hartuta\nDatorren astelehenean emanaldia eskainiko dute Maialen Lujanbiok eta Latifa Laaroussiak Iruñeko Kondestable Jauregian. Mahai-ingurua gauzatuko da ondoren bi sortzaileekin eta gaian aditu diren ikertzaileekin.\nEuskaraz eta arabieraz egiten diren ahozko bat-bateko tradizioek bat egingo dute datorren ekainaren 11n Iruñeko Kondestable Jauregian. Maialen Lujanbio bertsolariak eta Latifa Laaroussia ayllus deritzon adierazpideko inprobisatzaileak emanaldia eskainiko dute, 19:00etatik aurrera. Jarraian gauzatuko den mahai-inguruan hartuko dute parte biek, gaian aditu diren ikertzaileekin batera: Euskal Herriko Unibertsitateko Asier Barandiaranek emango ditu azalpenak bertsolaritzari dagokionez eta ayllus kantu inprobisatuari buruzkoak Nafarroako Unibertsitateko Sarali Ginstburg ikertzaileak eskainiko ditu. Itzulpen zerbitzua izango da, arabiera-gaztelera eta euskara-gaztelera.\nEmanaldia Nafarroako Unibertsitateko Kultura eta Gizarte Institutuak antolatu du, Mintzola Ahozko Lantegiarekin elkarlanean. Iruñeko Udalak eta unibertsitate bereko Euskal Hizkuntza eta Kultur Katedrak ere lagundu dute ekimena. Unibertsitateko Kultura eta Gizarte Institutuaren ORFORCREA proiektuaren baitan kokatu da ekitaldia: ahozko sorkuntza aztertzen ari den Sarali Gintsburg ikertzaile errusiarra ari da egitasmoa gauzatzen, Europar Batasunean esleitzen den Marie Curie bekari esker.\nEgungo bertsolari txapelduna Latifa Laaroussiarekin ariko da kantuan. Marokoko Chefchauen herrian jaio zen Laaroussia. Umetatik kanturako zaletasuna zuen arren, aitaren debekuaren ondorioz, jendaurrean kantuan egiteko bere ametsa egia bihurtzeko pixka bat itxaron behar izan zuen. Hainbat disko aterata ditu eta Marokoko telebistan ere agertu izan da.


Uberan - Euskal Idazleen Elkartea - Ipuingintza mundua ulertzeko tresna bihurtu zenekoaz\nHala da, bai; ez neukan helburu zehatzik. Banekien esateko zerbait baneukana, baina ez nekien zer zen. Sasoi hartan, unibertsitatetik eta ikerketatik irteten ari nintzen eta asko jartzen nintzen idaztera: libre, kontrol handirik barik... Gero joan nintzen zer eta zelan esan gura nuen lantzen. David Lynchek badu liburu bat, horrela, intuizio bati tiraka sortzeaz diharduena: Atrapa el pez dorado. Horrek nolabaiteko konfiantza bat eskatzen du, ezta? Intuizioak markatzen dizunari segika joatea. Liburuan esaten da, hor, hasiera-hasieran, ideia bat dagoela eta hori daukazunean, denborarekin iristen dela gainerakoa. Identifikatuta sentitu nintzen hori leitu nuenean.\nLiburuaren lehenengo lerroak 2014koak dira eta aldaketa asko izan ditu ordutik. Argi neukan istorioa ume baten ahotsetik kontatuko nuena baina, hasieran, parte bi zeuzkan: argitaratu den hau, umearena, eta beste bat umearen etorkizunari buruzkoa. Baina hain ziren desberdinak ze, bigarren parte hura berez-berez jausi zela. Orduan, geratu zena ordenatzen hasi nintzen: bost partetan banatu nuen, narrazioari gogoetatxo batzuk eta informazioa gehitu... Finago zizelkatzen.\nLiburua irakurri duenak berehala ikusten du istorioarekin bat datorrena: hutsune bati buruz ari da, argi eta garbi. Diseinua Irune Izquierdorena da eta bete-betean asmatu zuela uste dut: ezti-potoa, koadrodun tela, zintatxo gorria... Norbere lana osotu egiten du horrelako berrinterpretazio batek.\nBaditu ipuin klasikoen ezaugarri batzuk, bai: misio bat daukan protagonista bat, laguntzaile batzuk, garai zehaztu gabe bat...\nBai. Estruktura lineala dauka eta protagonistaren gurasoak eta beste pare bat pertsonaia ere agertzen diren arren, umea da ardatza. Bigarren mailako pertsonaia horiek, gainera, apenas egiten duten berbarik: oso momentu puntualetan baino ez diet ahotsa eman. Alde horretatik, asko gustatzen zaidan genero bat da ipuingintza, beste aukera batzuk ematen dizkizu. Akorduan daukat, nerabezaroan, Cortazarren ipuin pila bat irakurtzen nituela... Orain, Paul Austerren Trilogía de Nueva Yorkirakurri dut berriro, Alice Munroren errelato batzuk ere bai... Hor nabil, aukera berrien bila.\nIdazten hasi nintzenean, hainbat elementu hasi ziren irteten: musika, eztia, ibaia... Ibaia hasiera-hasieratik zegoen hor.\nAipatu dizkizudan elementu horiek guztiek atmosfera bat sortzera eroan ninduten: epela, hezea, erlauntzaz inguratua... Eta bilaketa txiki-txiki bat egin nuen, eta ibai hau topatu nuen; ez dakit izena ahoskatzen, baina idatzita polit geratzen da, ezta? [barreak] Estatu Batuetako hegoaldeari buruz daukagun imajinarioari apur bat tiratu eta, hortik aurrera, imajinazioa martxan! Zerbaitetarako da neure fikzioa, ezta? Egia esan, asko lagundu dit distantzia bat hartzeak.\nIbaiak presentzia handia dauka, eduki ere, ipuin osoan zehar: gora eta behera egiten du, mugitu egiten da, izoztu... Eta, bien bitartean, mundu bi banatzen ditu.\nNik, bestela, ezingo nuke mundua ulertu. Oso mitologia zalea naiz eta ez dakit horrek planteamendu bital bat egiteko balioko lidakeen, baina literatura egiteko behintzat, bai. Uste dut, norbanako moduan zein komunitate moduan, kosmobisio bat edukitzea oso beharrezkoa dela mundua ulertzeko eta funtzio horri oso lotuta ikusten dut ipuingintza. Gaur egun, oso deskonektatuta gaude narratiba horretatik; oso lotuta gaude zientziara... Eta hor haustura antzeko bat sumatzen dut.\nBa, igual, bai. Haustura bat definitiboa dela imajinatzea beti da gogorra , ezta? Niri oso gogorra egiten zait... Antropozentrismoan iltzatzen gara asko, kosta egiten zaigu gizakionak ez diren neurriak ulertzea, baina, liburuan esaten dudan moduan, badakit gu baino handiagoa den zerbait badagoena: bizitza bera, gu baino handiagoa da. Eta heriotza ere bai. Ni antropologiatik nator eta zientzialaria naiz, baina beste erreminta batzuk ere badauzkat, eta behar ditut, mundua ulertzeko; sorkuntzak, kulturak laguntzen digu esanahi horiek bilatzen:literaturak, antzerkiak, poesiak, bertsoak...\nHeriotzaz aritzea zaila egiten bazaigu, hainbat zailagoa hildakoa ume txiki bat denean...\nPila bat jolastu dezakezula! Eta hori, marabillabat da. Ez duzu hau edo bestea zergatik egiten duen etengabe esplikatu beharrik. Umeak jakin egin nahi du, ez dauka aurreiritzirik... Eta begirada horrek jolasteko aukera handia ematen du. Horrexegatik da haurtzaroa erresistentzia leku bat, ze, gero, nagusitzen zara eta galdu egiten duzu ikuskera hori. Umeak esango dizu: horrela gertatu da eta horrela kontatuko dizut. Gero, literatura ere horretarako daukagu, noski, begirada horiek berreskuratzeko.\nAsko hitz egin da umeez azken asteotan. Umeek, ordea, gutxi...\nIzan liteke, bai. Egia da, uda haurtzaroari oso lotuta doan urtaro bat dela eta urteko etapak adinagaz identifikatzeko modu kronologiko bat izan daitezkeela. Liburuko umetxoa libre-libre ibiltzen da udan eta, denbora hori eduki ezean, ez zen errekara hainbeste jaitsiko, ez zuen ahizparekin eta Karonterekin topo egingo... Denboraren aldeko aldarri ere bada, ez? Denbora behar dute gauzek, gertatzeko.\nBai, bai! Ni neu behintzat, hemen inguruan ibiliko naiz. Orain arte batean eta bestean ibili naiz, autonomo moduan eta... Zer esango dizut ba? Kontua ez dago erraz!\nAkordatzen Sarriren eta Ruperren kantuaz? “Ez da Danubio deitzen, ez da Mississippia, Ibaizabal deitzen da nire sorterriko ibaia...”. Zure ibaia zein da?\nBai. Eta hirugarren bat ere badago tartean: “Goin´to Acapulco”, Bob Dylanena hau ere. “Tupelo honey” hasiera-hasierako intuizio haiekin agertu zitzaidan eta, berez, ez dauka istorioarekin zerikusi handirik; ezkonberri biren pozari buruzkoa da. Baina entzun eta entzun... Barruan neukan bolatxoa ateratzen lagundu zidan; idazten hasten lagundu zidan. Beste kanta bat izan balitz, beste liburu bat izango zen. “Crazy love” ostera, esan nahi nituen gauza batzuk beste modu batean esanda uzteko modu bat izan da; protagonistak ahizpaganako duen maitasun erraldoi hori adierazteko modu bat. Leonard Cohenen “Suzanne” ere hor egon zen baina, azkenean, jausi egin zen eta pena eman zidan, ze hark ere asko lagundu zidan liburuko atmosfera heze hori osatzen. Ni oso obsesiboa naiz musikarekin: behin eta berriro entzuten ditut kantak, letraz ia ahazteraino... Eta horrek asko lagundu dit prozesuan zehar.\nInork ere ez du hutsetik sortzen, hori argi dago. Testu bat, adibidez, ez da idazlearena bakarrik, ze, geuk ere iturri askotatik edaten dugu. Nik horrekin lotzen dut Bob Dylanen ideia hori. Geroagoko erreseina batzuetan ere aipatzen da, zaila egiten dela imajinatzea abestia ez dela betidanik existitu izan. Horrekin guztiarekin ere, “Tupelo honey” genialitate bat da! Ezin al dugu genialitatea onartu? Heriotza onartzearekin gertatzen zaigun antzeko zerbait gertatzen zaigula esango nuke...Nik Morrison defendatzen dut: bere ahotsa eta, batez ere, bere lana. Ze inguruak baldintzatu zaitzake, edo dohain bat izan dezakezu, baina, gero, sortzaile moduan, lanak balio handia du eta hori, batzuetan, ahaztu egiten zaigu. Eta igual ez duzu ezer berririk esango, baina zure ahotsa beti izango da originala.\nIbaiertzeko ipuinaidatzita, argitaratuta, aurkeztuta... Lanean jarraitzen al duzu?\nOraintxe bertan, erditze osteaz disfrutatzen ari naiz. Eta gero, aldi berean, jausi ziren parte haiek berrikusten ere bai: ea beren kabuz funtzionatuko luketen, edo beste lotura batzuk egin eta obra berri baterako emango luketen... Egia esan, oraindik ez dakit erabili nahi ditudan ala ez, baina banabil tentatibatan: hasten naiz, idazten dut pasarte solteren bat... Egunen batean istorio bat osatzeko beste ematen dutela? Ba, ondo etorriak. Baina, oraintxe bertan, libre antzean nabil, neure buruari entzuten. Bestela ezingo nuke idatzi.\nAsko interesatzen zitzaidan ibaiak mitologia grekoan daukan sinbolismoa: bizitzatik heriotzarako transitua irudikatzen du\nNi antropologiatik nator eta zientzialaria naiz, baina beste erreminta batzuk ere badauzkat, eta behar ditut, mundua ulertzeko\nOso inportantea da umeen ahotsak errekuperatzea eta kontakizunean sartzea; gizarte moduan, ezin gara gauzak beti leku berdinetik kontatzen ibili\nEzin al dugu genialitatea onartu? Heriotza onartzearekin gertatzen zaigun antzeko zerbait gertatzen zaigula esango nuke


Mobilizazioa egingo dute Tubacexeko langileek ostegunean, azken bi kaleratzeak salatzeko - Aiaraldea - Aiaraldea.eus\nMobilizazioa egingo dute Tubacexeko langileek ostegunean, azken bi kaleratzeak salatzeko\nTxabi Alvarado Bañares 2020-06-23 13:00\nAmurrioko lantegiaren sarreran egingo dute elkarretaratzea. / Aiaraldea.eus\nEkimen gehiago egiteko asmoa dutela jakinarazi du Enpresa Batzordeak. Izan ere, azken asteetan kaleratze ugari egon dira, eta zenbait langileri zigorrak jarri dizkiete.\nOrdubeteko elkarretaratzea deitu du Tubacexeko Langileen Batzordeak ostegun honetarako (ekainak 25) Amurrioko lantegiaren sarreran, 12:00etan. Lanuztea deitu dute 11:00etatik 14:00etara, behargin orok izan dezan deialdira batzeko aukera. Data hori hautatu izana ez da kasualitatea, Tubacexeko zuzendaritzak akziodunen junta deitu baitu egun berean.\nEnpresan egondako azken bi kaleratzeak salatzea izango da mobilizazioaren xedea. Enpresa Batzordeko kideek azaldu dutenez, zuzendaritzak jarraipenak egin zizkien kaleratutako langileei, “Enpresa Osasuntsuaren Proiektua” deritzon planaren baitan. Horrez gain, nabarmendu dutenez, azkenaldian zigor ugari ezarri zaizkie hainbat langileri.\nGauzak hala, zuzendaritzak “kaleratzeen bidea” hartu du, langileen ordezkarien esanetan. “Orain bajengatik egiten dute, baina bihar produktibitate baxuagatik, puntualitateagatik edo men ez egiteagatik izan daiteke”.\nLangile Batzordeak aurreratu duenez, osteguneko ekintza lehenbiziko pausoa baino ez da izango, aurrerago “beste mota bateko mobilizazioak” deitzeko. “Badakigu gaur egungo egoera berezia dela horrelako neurriak planteatzeko, baina orain gauden tokian baldin bagaude, lehenago beste batzuek borrokatu dutelako da”.


Emakumeenganako indarkeriaren aurpegiak ikustarazteko hitzaldia . diariovasco.com\nEmakumeenganako indarkeriaren aurpegiak ikustarazteko hitzaldia\nMalen Aldalurrek eta Ana Iruretagoienak eskainiko dute gaur arratsaldean udaletxeko batzar aretoan\nAzaroaren 25ean Emakumeenganako indarkeriaren aurkako Nazioarteko Eguna ospa-tzen delako, Mendaroko tratu onen aldeko taldeak hainbat ekintza antolatu ditu emakumeenganako indarkeriaren aurkako astean zehar.\nGaur arratsaldeko 19:00etan aurrera, udaletxeko batzar aretoan 'Indarkeriaren aurpegiak ikusaraziz' hitzaldia izango da, Malen Aldalur eta Ana Iruretagoiena, Kitto! Aldizkari digitaleko kazetari, kide eta sortzaile diren bi emakume hauek izango dira hitzaldiaren protagonista nagusiak.\nSaioan, indarkeria matxista normalizatuen irakurketarako gakoak landuko dituzte, identifikizaiorako tresnak azalduz eta aurre egiteko mekanismoak aztertuko dira besteak beste.\nHitzaldira ahalik eta jende gehien joan dadin, zaintza zerbi-tzua egongo da Ludotekan.


Sentimendu nahasiak - Udatxoa (ST2)\nNire isiltasunak asko du esateko. Modu sutilean adierazteko, lagun baten hitzak ekarriko ditut: ipurtzuloaño! Ipurtzuloraino sistema frantsesa ez ezagutzeaz eta ezin ulertzeaz, ipurtzuloraino bankuez eta agentziez, ipurtzuloraino ordainketa sistema frantsesaz, ipurtzuloraino IBAN zenbaki frantsesa ez duen kontu korronteaz, ipurtzuloraino euskaldun espainola izateaz, ipurtzuloraino ez dabiltzan fotokopiagailuez, ipurtzuloraino berandu iristen diren fotokopiez, ipurtzuloraino desertuko arraina edo itsas hondoko gamelua izateaz. IPURTZULORAINO!\nBaina aitortzen dut, ez da guztia beltza. Astuna da burokrazia, baina eskerrak eman behar dizkiet inguruan ditudan aingerutxoei :). Laguntzeko prest dauden pisukideei, lankideei, lagunei eta ikasleei. Haiei esker ari baita arintzen eta sendatzen paper arteko nire zoramena. Bizitzaren magia handitzen doa leku, bizipen eta irakaspen berriak ezagutu ahala. Mila esker bihotzez, zuei esker ari baita haur hau Bordelen hazten.\nPosted in IdatzitakoakTagged agentzia, arrain, astun, banku, bizipen, Bordele, burokrazia, espainol, euskaldun, frantsesa, gamelu, haserre, haur, hazi, ikasle, ipurtzulo, ipurtzuloraino, lagun, lankide, leku, pisukide, sistema\nPrev Asterix eta Obelixen 12 probak\nNext MENDIZABAL-MUNILLA AUZIA


Otaegiren ama mintzo - Azpeitia - uztarria.eus\nArgia (1976-09-26, 705. zenbakia) 2005-09-28 14:09\nNuarbe, 80 bizilaguneko herrixka, ezaguna egin da munduan. Egunik hutsegin gabe bada norbait Nuarbeko hilerrian. Santutegia bailitzan ditu bisitariak Otaegiren hilobiak. Elurra ari baldin badu ere norbait beti etortzen da esan digu Mariak, Otaegiren amak. Berebilentzat ere bidea egina dago. 12 urte inguruko mutiko batzuk ari ziren hilobi ondoa apaintzen, iganderako. Azkoitiarrak ziren. Geuron artean dirua bildu eta meza bat atera behar diogu egun horretan esan diote Mariari. Anjelen hilobiari ez zaio ez lorerik ez ikurriñik falta.\nAnjel Otaegi Etxeberria 1942garrengo Urtarrilaren 13an jaio zen. Nik ez nuen hildakoan ikusi. Ez ikusi hobe nuela, esan zidaten etxekoak. Ikusitakoek esan zidatenez burualde guztia txikitua omen zeukan. Ai, Anjelen begi eder haiek" intziri egin zuen Mariak semearen heriotza gogoratzerakoan.\n"Juezaren ordezkoak ez zuen inori erakusterik nahi. Gazteak oso gogor jarri zirelako utzi zuen ikusten". Mariak ez du gehiegi hitzegin nahi. "Ez ahal zaigu ezer gertatuko gauza hauek esateagatik?". Ez, noski, erantzun diot.\nOrain dela berrogel urte ere berdin ginen. Anaia bati heriotz epaia eman zioten. Hura salbatu genuen. Handik berrogei urtetara ez dut neure semea salbatzerik izan".\nOraintxe gertatuko balitz bezala gogoratzen zait. Irailaren 26an, gaueko 9etan, sarjentoa etorri zen: semea ikusi nahi baldin baduzu Burgosera joan beharko duzu. Gaueko 11,30an atera ginen Nuarbetik, hiru berebiletan 11 lagun. Hirurak hamar gutxiago heldu ginen. Nerekin joan zirenak handik kilometro eta erdira uxatu zituzten. Erretoeari ere ez zioten ikusten utzi. Ni arrastaka sartu ninduten, ez bait nintzen gauza zutik egoteko. Negarrez zotinka, azergatik hil behar dute nere semea, Posadas ez zuen honek hil; ez ahal da nere semearen bizia salbatuko duen gizonik, deihadar egiten nuen. Hiru izarreko gizon bat inguratu zitzaidan. 'Va a llevar el cadáver de su hijo?'. 'Desde luego que no lo dejaré en Burgos'. 'Pues tendrá que pagar la funeraria'".\nEmakume batek dena miatu ninduen: Belarriak, kolkoa, oinetakoak... Aldamenerako gelan zegoen semea. Dozenerdi bat zaintzaile zeuzkan ondoan. 'Para tí no ha habido clemencia'. 'Ya lo sé, ama, yo no he matado a nadie. Muero por el Pueblo Vasco. Sigue mi camino'. Ez genuen euskaraz hitzegiterik izan. Behin ere ez ziguten euskaraz hitzegiten uzten gartzelan ere".\nHitz hauek bakarrik esan zizkidan belarri ondora, isilik: Neri entierro zibila egin, ama, hauek joaten diren elizan ez dut elizkizunik nahi. Nuarben erretore izandako Luis Mª Landa edo bestela Iñaki Larrañaga, oraingo erretorea, eskatu zituen aitortzeko. Baina ukatu egin zioten aitorlea".\nAgur, ama, Agur ama, agur ama, izan ziren bere azkeneko hitzak".\nSemearen azken hitzak errepikatzerakoan Maria negarrez hasi da. Eta guri ere malkoak azaldu zaizkigu begietara. Isillk geratu gara une batean. Seme bakarra hll zloten ama alarguntsaren aurrean ez dugu hitzik izan. "Inoiz sinetsi ahal zenuen hilko zutenik?" galdetu diogu, nolabait berriro hizketan has dadin.\n24ean ikusi nuen azkeneko aldiz. Ez nuen asko uste honelakorik gerta zitekeenik. Baina 26an semea ikustera joan nahi ahal nuen sarjentoak abisua ekarri zidanean erabat etsi nuen. Ordurako hila izango zela pentsatu nuen, gainera. Ez nuen bizirik ikusterik espero".\nOrduerditxo bat egon nintzen semearekin. Ezin nuen gehiago. Hura sendo eta irmo zegoen, baina ni ez, zeharo joa nengoen. Nere ahizpa geratu zen Burgosen. Goizeko 8,50 hil omen zuten. 6 bala sartu omen zizkioten buruan eta bat besoan".\nNuarbeko jendearentzat gauza gogorra izango zen hura?, esan diogu gure elkarrizketa entzuten ari den erretoreari.\n"Irratia eskuan zuela egon zen gau guztian jendea. Plaza bete jende gau osoan. Hil zutela jakin zenean gorputzaren zai jarri zen jendea. Arratsaldeko 4etan iritsi ziren lehenengo gordazibilak. 6rak aldean autobuska etorri zen. 9,50etan gorputza zainduz zetozenak heldu ziren. Ez zuten Burgostik zuzenean ekarri, Logroño eta Iruiñea aldetik barrena ekarri zuten. izebari funerarian etortzeko baimena juezak eman baldin bazion ere, azkenean hori ere galerazi egin zioten".\nHorrenbeste tristuren artean pozik ere izango zenuen, Maria?\n"Seme bat galdu dut, baina Euskal Herriko gazte guztiek amatzat naukate. Bat galdu eta asko irabazi. Poz ikaragarria da hori neretzat. Ama, esaten didate bisita etortzen diren gazte guztiek. Baina nik etxean hura falta. Poz artean kenduko ez zaidan pena dut. 50.000 pezta kendu zizkidan funerariak. Nuarben 30 mila bildu zituzten gastutarako. Handik astebetera 50 mila pezta eman zizkidan erretoreak ezezagun baten partetik. Nuarbeko herriari, gizon eskuzabal ezezagun eta hainbeste bihotz oneko jenderi eskerrak eman beharrean aurkitzen naiz".\nLegetatik "heriotz zigorra" kentzea zure esku balego, kenduko ahal zenuke?\n"Bai, horixe! Berehalaxe. Gaiztaginik haundiena ere ez daiteke hil. Horretarako eskubiderik ez dago. Nere semeak, berriz, ez zuen inor hil. Hori bidegabekeria bat da".\nHilaren 26an urtemugako elizkizuna, nola nahi zenuke?\n"Jende asko etortzea nahiko nuke. Baina ez dadila ezer gerta. Bakean pasa dadila, behintzat".


Nola aukeratu leash egokia zure txakurrarentzat | Txakurren Mundua\nRachel Sanchez | | Txakurren osagarriak\nGure txakurra paseatzeko funtsezko faktorea aukeratzea da eskuineko uhala. Hori animaliaren tamainaren araberakoa izango da, baita bere izaeraren eta osasunaren araberakoa ere. Zorionez, merkatuak mota guztietako txakurrei egokitutako eta prezio eta modelo askotarikoekin lotuta dauden lokarri ugari eskaintzen dizkigu. Aholku batzuk ematen dizkizugu zure maskotari ondoen egokitzen zaion lokarria lortzeko.\nLehenik eta behin, ezinbestekoa da artikulu hau denda espezializatuetan edo albaitaritza kliniketan eskuratzea, beti ere bila kalitate gorenekoa. Bestela, arriskua dugu uhal etenaldiak egiten ditu eta gure txakurrak ihes egin dezake, horrek dakartzan arrisku guztiekin. Gainera, horrela zure larruazala kaltetzen ez duten materialekin egina dagoela ziurtatuko dugu.\nAurkitzen dugu uharte mota desberdinak gure beharretara egokitu gaitezkeela. Azterketa laburra eginez, luzera eta material desberdineko lepoaren uhala aurkitu dugu. Horrekin, txakurraren mugimenduak kontrolatzea errazagoa zaigu, beraz, txakur urduri edo portaera arazoak dituztenentzat egokia da.\nThe arnesaBestalde, oso eraginkorrak dira txakurra ihes egin ez dezan eta lepoa babesteko, presioa modu uniformean banatzen baitu. Hala ere, zailagoa da mugimenduen kontrola mantentzea.\nLaburbilduz, ondoen egokitzen zaigun uhal mota aukeratzeko, onena kontsultatzea da albaitaria edo txakurren entrenatzailea konfiantza; Egokiena zein den gomendatzen jakingo du, gure txakurraren ezaugarrien arabera.\nGainera, jarraibide erraz batzuk jarraitzeko balioko digu. Adibidez, irakurri arretaz etiketa erosi aurretik, kalitatezko materialez egina dagoela eta animaliaren ezaugarriekin bat datorrela egiaztatzeko.\nGarrantzitsuena uhalak bermatzen duela da erosotasuna eta segurtasuna gure maskotaren. Gai izan behar dugu erraz eusteko eta maneiatzeko, eta aldez aurretik probatu espazio itxi batean, txakurraren tirakadari eusteko adinako indarra duela ziurtatzeko.\nArtikuluaren bide osoa: Txakurren mundua » Txakur orokorrak » Txakurren osagarriak » Nola aukeratu leash egokia zure txakurrarentzat


Auzitegi Nazionaleko epaileek aho batez erabaki dute Ines del Rio aske uztea | Euskal Herria | Berria\nAuzitegi Nazionaleko epaileek aho batez erabaki dute Ines del Rio aske uztea\nFiskaltzak Auzitegi Nazionalera igorri duen txostenean argudiatu du beste aukerarik ez zuela uzten Estrasburgoko erabakiak. Del Rio Galizian dago preso, Teixeiroko espetxean, eta ordu batzuk barru geratuko da libre. Amaia Izko abokatuak jaso du jakinarazpen ofiziala. Espetxetik gertu da senide eta lagunekin, eta Joxerra Senar BERRIAko kazetaria zuzeneko kontakizuna egiten ari da handik.\nTeixeiroko espetxea, eguerdian. / Joxerra Senar\nEstrasburgok atzo hartu zuen erabaki historikoaren ondoren, Auzitegi Nazionalak gaur goizean egin duen ezohiko bileran Ines del Rio preso tafallarra aske uztea erabaki du. Ordu eta erdi iraun du bilerak, eta erabakia aho batez hartu dute. Argudiatu dute erabakiaren aurka ez dagoela helegitea aurkezterik eta Estrasburgoren epaiak derrigor bete beharrekoak direla Giza Eskubideen Ituna sinatu zuten estatuentzat.\nAuzitegi Nazionalera igorri duen txostenean Fiskaltzak ere esan du Giza Eskubideen Auzitegiaren erabakiak ez duela beste aukerarik uzten, eta urratu diren eskubideak bere onera ekartzeko modu bakarra dela Del Rio aske uztea. Estrasburgoren erabakia ofizialki ez zuen arren, Auzitegi Nazionalak Fiskaltzari jakinarazi zion atzo bere iritzia eman zezan. Auzitegi Nazionaleko Zigor Aretoko hamazazpi epailek hartu dute erabakia.\nPresoaren senide eta lagunak Teixeiroko espetxean daude goizetik, erabakiaren zain, eta eurekin da Joxerra Senar BERRIAko kazetaria. Kazetari andana bildu da espetxe atarian. Auzitegi Nazionalak bere erabakia espetxera helarazi eta bete beharreko agiriak bete ondoren aterako da kalera Del Rio. Berez, 2008ko uztailean behar zuen libre, baina Parot doktrina ezarri zioten, eta espetxealdia 2017. urtera arte luzatu. 1.917 dira Del Riok "legez kanpo" espetxean eman dituen egunak, gaurkoa zenbatuta, Estrasburgok atzo ebatzi zuenez.\nGaur, soilik Del Rioren kasua\nAuzitegi Nazionaletik, baina, goizean goiz aurreratu dute gaur Del Rioren kasua soilik aztertuko zutela. Zigor Aretoko epaileak 09:15ean bildu dira Estrasburgok hartu zuen erabakia aztertzeko. Ezohiko bilerara zeuden deituta, atzokoak eraitsi egin baitu azken zazpi urteetan presoen espetxealdiak luzatzeko erabili duten doktrina.\nEstrasburgok Del Rio "lehenbailehen" aske uzteko eskatu zuen 2008tik espetxea "legez kanpo" dutela ohartaraziz. Urte horretako uztailean behar zuen aske preso tafallarrak baina Parot doktrina ezarrita 2017ra arte luzatu zioten espetxealdia.\nOstiraletik aurrera, kasu gehiago\nOstiralean Zigor Aretoko epaileek ohiko bilera egingo dute, eta atzoko erabakiarekin aske geratu behar duten beste presoen kasuak aztertzen hasi beharko dute. Gainera, helegitea Auzitegi Nazionalean aurkeztu zuten bi presoren egora aztertu beharko dute Zigor Aretoko epaileek: Juan Manuel Piriz Portugaleteko presoarena eta Joxepa Ernagarena. Parot doktrina ezartzearen aurka aurkeztu zituzten helegiteak aztertu beharko ditu Auzitegi Nazionalak.\nGuztira, ETAko 60 preso daude espetxean 197/2006 doktrinarekin espetxealdia luzatuta, EPPKko 56 eta Langraitz bidea hartu zuten lau. Auzitegi Nazionalak aurreratu du jada kasuz kasu aztertuko duela bakoitzaren egoera, alegia, ez dituela ofizioz aske utziko eta preso bakoitzaren eskaera jaso zain egongo dela. Eduardo Torres-Dulce Estatuko fiskalak ere esan du Del Rioren kasuan aske uzteko eskatu izanak ez duela esan nahi beste kasuetan ere hori egingo duenik.\nAuzitegi Nazionalean horiek gain beste 30 helegite inguru dituzte erabakiaren zain. Del Rioren kasua eraman duten abokatuek atzo aurreratu zuten doktrinaren eraginez espetxean jarraitzen duten preso guztiak aske uzteko eskatuko dutela datozen egunetan. Gaur bertan Londresko Auzitegi Gorenak Antton Troitiñoren egoera argitu beharko du, 15:00etan. Ekainean estradizioa ukatu zuten, Estrasburgoren erabakiaren zain.\nSei helegite Konstituzionalean\nEspainiako Justizia eta Barne ministroek garbi esan zuten atzo justizia auzitegiei dagokiela erabaki hartzea. Del Riok babes helegitea aurkeztu zuen Auzitegi Konstituzionalean, baina hark, auzia aztertu artean, ukatu egin zion behin-behinean libre uzteko aukera. Hori horrela, helegitean atzera egin zuen Del Riok, eta Estrasburgora jo zuen zuzenean.\nEdonola ere orain espero da Europako Giza Eskubideen Auzitegiak emandako ebazpena bere egingo duela Konstituzionalak, Auzitegi Nazionalak gaur aipatu dituen arrazoiengatik. Gaur egun, sei helegite daude aztergai epaitegi horretan Parot doktrinaren kontra. Hain justu, iragan ostiralean berretsi zion doktrina Auzitegi Gorenak Juan Mari Gabirondori.\nAskatu egin beharko dituzte 'Parot doktrinarekin' preso dauzkatenak


Lambretta - Wikipedia, entziklopedia askea.\nLambretta izeneko scooterrak Milanen eraiki ziren 1940.eko hamarkadaren bukaeran hasita, Innocenti ekoizlearen eskutik. Lambretta izena Milanen dagoen Lambro errekatxotik dator. Errekatxo hau lantegi ondoan dago.\nmotorcycle model (en)\nVesparekin batera, 1950 eta 1960ko hamarkadetan Erresuma Batuko mod mugimenduaren ikono bihurtu zen. Hala ere, Vesparen "anaia txikia" bezala kontsideratu da, honen nagusitasuna gainditzerik izan ez zuenez.\nLambretta motoaren txasisa altzairuzko hodiz eraikita dago. Vespan aldiz, estanpatutako xaflek karrozeria kroskobakarra osatzen zuten. Lehen modelotan bi aukera eskaintzen ziren: «itxia» (mekanika guztia estalita zegoela) edo «irekia» (panelak ia desagertuz, honek motozikleta xelebre baten itxura ematen ziolarik), baina «itxia»ren nagusitasunak gidarien babes beharrak argi utzi zituen, bai eguraldiari dagokionez, bai garbitasun itxurari dagokionez.\nAbiadura aldaketa eskukoa da, abiadura ezkerreko ukabilarekin aukeratzen delarik, enbragea esku berdinarekin sakatuta dagoela. Modeloaren arabera 3 edo 4 abiadura daude. Bi ibiltarteko motorra daukate, gasolina eta pistoia lubrifikatzeko olioa aurrez nahastuta egon behar dutelarik. Nahasketa honen errekuntzak ke zuria sortzen du.\nLambrettaren motorra, motozikletaren erdian kokatuta dago. Horrela, Grabitate-zentroa ibilgailuaren erdian dago pisu osoa bi gurpilen artean hobeto banatuz. Vespetan berriz, motorraren pisua ezker-atzekaldean dago, honen ibilera alde batera okertuz.\nMotorra erdian dagoenez, Lambrettaren luzera handiagoa da, Vesparekin alderatuta. Egoera honek, hirigunetan gidatzea zaildu egiten du.\nLambretta lantegia zena Eibarren, eta bertan egindako motor bat, bere ezkutuarekin, Eibarko Armagintza museoan dagoena.\n1953. urtean, Florencio Irigoien Berrondoren eskutik Lambretta Locomociones S.A. izeneko enpresa sortu zen, ibilgailu hauek eraikitzeko helburuarekin. Enpresa hau Eibarren zegoen kokatuta eta Estatu espainiarrean scooterrak eraiki zituen lehen etxea izan zen. Ikur berezia zeramaten Eibarren egindako motorrek, Eibarko herriko ezkutuarekin.\nInnocenti etxeak 1971ean utzi zion Lambretta fabrikatzeari, baina Indian eta Euskal Herrian fabrikatzen jarraitu zen Lambretta Locomociones S.A. etxearen eskutik.\n2003. urtean, Eibarko Lambretta kluba sortu zuten herri honetan motor hauen zaletu batzuek. Harrezkero, dozenaka Lambretta berreskuratu eta zaharberritu dituzte.\n↑ (Gaztelaniaz) Granada, H. Svenson Evers, Club de Motos Antiguas,. «motosantiguasgranada - Lambretta» motosantiguasgranada.es.tl (Noiz kontsultatua: 2018-09-04).\n↑ «Eibarko Lambretta Kluba - etakitto.eus» etakitto.eus 2017-07-26 (Noiz kontsultatua: 2018-09-04).\nAzken aldaketa 1 maiatza 2020(e)an, 14:26(e)tan\nOrriaren azken aldaketa: 1 maiatza 2020, 14:26.


Harrizko ahotsa | iritzia | 7K - zazpika astekaria\nEz gaude oso lasai ibiltzeko moduan. Poliziak armak ditu eskura, eta indarra. Eta esaten digute gerta daitekeela artaldean ardi beltzen bat egotea. Eta artzainak ezin duela ezer egin horren aurrean. Ederra panorama.\nGustatzen zait irratia. Hainbeste gauza kontatzen ditu ahotsak. Hitzak soinuz janzten ditu, baina baita sentsazioz ere. Poza, haserrea, axolagabekeria, interesa, urduritasuna, larritasuna, harridura, asperdura, negargura, barregura, hitz egiteko gogoa edo isiltzekoa. Gustatzen zait ahotsak jantzitako hitzen atzean emozioak sumatzen ditudanean. Baina beti ez dira gustagarriak diren emozioak igartzen.\nEuskadi Irratian entzun nuen Gervasio Gabirondo, Ertzaintzaren zuzendaria, Iñigo Cavacas gaztearen heriotza eragin zuen polizia-kargaz hizketan. Ez nion aurpegirik ikusten, baina iruditu zitzaidan harrizkoa zuela. Gogorra eta, batez ere, hotza.\nEspero omen du azkenean jakitea nor izan zen pilotakada latz hura jaurti zuen ertzaina. Baina ez omen da erraza. Pistola bat erabiltzen denean arma bakoitzak marka jakinak uzten omen ditu jaurtitako balan. Denok ikusi omen dugu hori nola egiten den filmetan eta telesailetan. Baina gomazko piloten kasuan, ez omen da markarik geratzen, eta zailagoa omen da pilota zehatz zein eskopetatik jaurtia izan den jakitea. Gabirondo jauna, askoz nahiago genuke zuen film hau ikusi izan ez bagenu.\nEta horrela segitu zuen, distantzia ikaragarritik, Iñigo Cavacasen izena aipatu ere egin gabe.\nOrain esaten du gauzak ez zirela ondo egin. Baina ertzain jakin bati egotzi nahi dio errua. Hain gogorra ez balitz, barre egingo genuke.\nPentsa obretan dagoen eraikin bat goitik behera erortzen dela eta sekulako triskantza eragiten duela. Ardura norena da? Azken solairuko azken adreilua oker jarri duen langilearena? Eraikuntzaren arduradunak ez al dauka erruaren parterik?\nEz gaude oso lasai ibiltzeko moduan. Poliziak armak ditu eskura, eta indarra. Eta esaten digute gerta daitekeela artaldean ardi beltzen bat egotea, bere kasara aritzen dena eta behar ez denean tiro egiten duena. Eta artzainak ezin duela ezer egin horren aurrean. Ederra panorama.\nBereziki mingarriak egin zitzaizkidan Gabirondoren hitzak. Ez bakarrik hitzek berez daukaten esanahiagatik, baita erabilitako tonuagatik ere. Hoztasunetik eta distantziatik hitz egin zuen, Ertzaintzaren izen onaren alde egiteko «lehenbailehen itxi beharreko asuntuaz».\nArazoa da Iñigoren etxekoen eta lagunen artean zauria ez delako inoiz itxiko, horrekin bizitzen ikasi beharko dutela. Eta hurrengorako, Gabirondo jauna: Iñigo Cavacas izena zuen.


Hondakinen bilketan aldaketak egongo dira Aste Santuko egunetan - Oñati - Goiena.eus\nHondakinen bilketan aldaketak egongo dira Aste Santuko egunetan\nOihana Elortza 2014-04-16 09:55\nDendariek zapatuan, hilak 19, atera beharko dituzte paper eta kartoiak. Industrialdeetako aldaketak lantegi eta tailerrei jakinarazi zaizkie. Herritarren gaueko hondakin bilketa zerbitzuan ez da aldaketarik emango.\nAste Santuko egunetan aldaketak egongo dira hondakinen bilketa zerbitzuan. Hauexek dira aldaketak:\nDendariendako bilketa guztien egutegi /ordutegia mantenduko da, apirilak 18, egubakoitza, eta 21, astelehena, goizeko kartoi komertzialaren bilketa izan ezik. Hori horrela, zapatu goizean, apirilak 19, kartoiaren bilketa berezi bat egongo da komertzioentzat. (Egun horretan organikako sortzaile handien ohiko bilketa ere egongo da).\nIndustrian, apirilak 17-18 eta 21ean, egun horiei dagokion hondakin bilketa zerbitzurik ez da emango. Hala ere, apirilak 16, asteazkena, ontzi arinekin batera organikoaren bilketa berezia egingo da industrialdean. Dena den, zerbitzu berezi hori erabiltzea aurreikusten duenak posta edo telefono bidez aurrez jakinarazi beharko du.\nApirilaren 17-ian ez da Garbigune Ibiltaririk egongo. (hurrengoa maiatzaren 15-a izango da)\nEtxeetako hondakin handiak ez dira apirilaren 18-an jaso, apirilak 16, eguaztena, batuko dira (aurrez, 943711938 telefonora deitu)\nEdozein zalantza izanez gero, informazio bulegora deitu eta galdetu daiteke. Hauxe helbide, telefono eta ordutegiak: Astelehena eta eguaztena: 10:00etatik 14:00etara eta 15:00etatik 19:00etara. Martitzen, eguen eta egubakoitzak: 10:00etatik 14:00etarta. Tlf: 943 25 01 45. Posta: atezateABILDUAdebagoiena.com


Dantzara gonbida, balleta luzatuz — dantzan.eus\nHemen zaude: Hasiera › Hemeroteka › Dantzara gonbida, balleta luzatuz\nDantzara gonbida, balleta luzatuz\nEntsegu publikoak antolatzen dituzte Maitaldian, jendeari ikusmina pizteko doia. Atzo, Le Cri du Pied konpainiak egin du berea. Leiendaz eta metaforaz beterik.\nJuduen mitologiak dio umeak jakintza unibertsala duela, amaren sabelean. Baina, sortu baino lehen, aingeru bat etortzen zaio, eta eria ezpainen gainean jartzen dio, munduko sekretuak ahazteko. Inozentzian sortzen da, beraz, aingeruaren eriaren aztarna ezpainen eta sudurraren artean duela. L'empreinte, Aztarna pieza mitologiaz eta metaforaz betea da. Dantzaren bidez, jendakiaren izaera, jakintza, transmisio jokoa eta gisako gaiak eskaintzen du Le Cri du Pied konpainiak (Oinaren oihua).\nOholtza zuria bete da. Publikoak ez du deus huts egin nahi. Bost emakume hasi dira dantzan. Poloniako musika alai batek eramanik, sabelaren babesa, umearen hauskortasuna, jakintzaren bizitasuna xuxurlatu, adierazi eta oihukatu dituzte, dantzaren hitz jokoekin. Eta musika isildu da. Bat-batean. Baina dantzariek jarraitu dute. Ez dute isildu nahi. Gorputzak beti eta urrunago eramaten ditu.\nEta Lauriane Chammings koregrafoak geldiarazi ditu. Publikoari azalpenak eman. «Lekuaren zabaltasunarekin, nolabait galduak gabiltza gaur. Berriz hasiko gara, irakurketa ezberdina eskainiz». Emakumeak barrenetik bizi du dantza. Bost neskei begitarte amultsuarekin begiratu die. Aitzinean duen errepikak lehen emanaldi garrantzitsua iduri du, bere aurpegiari begiratuz. Zati batzuk eskaini dizkiote parkeko publikoari. Gaineratekoa inprobisazioa baita. «Emanaldi bakoitza berezia da. Freskotasuna eta hauskortasuna ematen dio piezari. Alde batetik edo bestetik, interesgarria da», azaldu du koregrafoak.\nJendearen iritziaren bila\nZaharrak, helduak, gazteak eta haurrak bildu dira entsegu publikoa ikusteko. Gauzak xuxurlatzen dituzte. Baina gehienetan, isilik daude. Musikaren ordez, ahots bat, eta beste bat entzun da. Biziaz, jakintzaz, ametsaz mintzo da. Belarria luzatu dute ikusleek. Begia itxi batzuek. Frantsesaren melodia jarraitu dute dantzariek. Urrats eztiekin, harrabotsik gabe markatu dute hitzen erritmoa. Isiluneetan jauzi eginez, denborari behar duen astia utziz.\nKonpainia berezia da Le Cri du Pied. Donibane Garazin egon dira erresidentzian, lau egunez. Miarritzen bezala, entseguak eman dituzte jendearen aitzinean, ikasle gazteen aitzinean. «Emanaldien ondotik, ikusleekin hitz egin dugu. Eta komentario guziak bihotzetik entzun ditut», jakinarazi du Chammingsek. «Txarrak ere bai. Funtsean, adituaren iritzia baino, dantza ezagutzen ez duen norbaitena nahiago dut entzun». Jakintza inozentzian ez ote den, batzuetan...\nMiarritzeko entsegu publikoaren xedea ez da txaloak entzutea bakarrik. Iritziaren bila joatea maite dute konpainiek. Hor, mikrofonoa publikoari luzatu diotenean, nehor ez da menturatu. Baina mikroa itzali orduko, hainbat ikusle dantzarien inguruan metatu dira. Jakin-minez. Pasioak bultzaturik. Errepika horiek publiko zabalari dastarazten dute dantza. Gaueko emanaldietara joateko gogoa emanez, dantzara gonbidatuz. Balleta luzaturik, Maitaldiak harrapatzeko.


Animaliarik ez duten elikagaien arriskuak | Consumer\nAnimaliarik ez duten elikagaien arriskuak\nAnimalia-jatorriko elikagaien kontsumoaren ondoriozko intoxikazioen kasuak handitu egin dira 2007-2011 aldian, batez ere, E. coli peppinosengatik.\nEguneroko dieta baten osagai garrantzitsuak dira elikagaiak, barazkiak, entsaladak, haziak, fruitu lehorrak, zerealak edo espeziak, animalienak ez direnak. Animalia-jatorriko elikagaiak, hala nola haragia edo arraina, Europako Batasunean erregistratutako intoxikazioen agerraldi gehienen iturri nagusia dira, baina animaliarik ez dutenenak hazi egin dira 2007-2011 aldian, Elikagaien Segurtasunerako Europako Agintaritzaren (EFSA) azterketa baten arabera. Artikuluan azaltzen da zein diren mota horretako toxogeno ohikoenak, eta produktuaren jatorriaren araberako arrisku nagusiak.\nFrutak, barazkiak edo fruitu lehorrak animaliarik ez duten elikagai ohikoenak dira dieta orekatu batean. Elikagai horien kontsumoa ez da elikagaien arriskuekin gehien lotzen dena (aurretik animalienak agertzen dira), baina 2007 eta 2011 bitartean zertxobait ugaritu da. Guztira, EFSak argitaratutako azterketa baten arabera, denboraldi horretan berretsitako agerraldien %10 mota horretako elikagaiekin lotuta egon dira. Igoera, batez ere, 2011n E. coli peppinetan detektatu ondoren egiaztatu diren kasuei lotu zaie.\nAzterketa egiteko, adituek birus eta patogenoekin lan egin dute. Aztertutako kasu guztietatik, hosto berde gordinen barazkietan salmonella agertzea izan da ohikoena; ondoren, zainzuriak, tipula, baratxuria, meloiak, lekak eta aleak. Ondoren, hosto berdeko barazkietan (entsaladak, adibidez), Shigella spp. lekaleetan, zerealetan eta leka freskoetan; Bacillus spp. belar lehor eta espezietan; salmonella spp. mugurdi eta espezietan; E. coli hazien hazietan; eta Yersinia azenarioetan, besteak beste.\nEbko elikagai eta eragile patogeno arruntenen arteko erlazioa identifikatzeko eta sailkatzeko, adituak zazpi irizpidetan oinarritu dira (Estatu Batuetako Elikagai eta Medikamentuen Agentziak, FDA agentziak argitaratutako eredu batetik moldatuta):\nElikagaiaren eta patogenoaren arteko erlazioa, 2007tik 2011ra transmititutako agerraldietan oinarritua.\nElikagaiaren balio-bizitzan patogenoak hazteko ahalmena.\nIkerketaren arabera, joera orokor bat dago animaliarik ez duten elikagaiei lotutako kimuak animalia-jatorrikoak baino gehiago inplikatzeko, baina ez dira hain larriak (ospitaleratze eta hildako gutxiago). Horrelako analisiak ez daude hutsune jakin batzuetatik salbuetsita, ez baitago kasu guztien berririk. Horregatik, adituen apustua da karakterizazio molekularraren metodoak modu sistematikoagoan erabiltzea, errealitatearekin bat datozen emaitzak lortzeko.\nElikagaiak, jatorria eta arrisku nagusiak\nElikagaiak bi multzo handitan sailka daitezke: animalia-jatorrikoak eta landare-jatorrikoak. Lehen taldean haragia, arraina, esnekiak eta arrautzak sartzen dira. Landare-jatorrikoak dira lekadunak, barazkiak, gramineoak, fruituak, ongailuak, espeziak eta beste zenbait elikagai, eztia adibidez. Arrisku handiko elikagaitzat hartzen dira kontsumitu aurretik tratamendu termikorik jasotzen ez duten elikagaiak, hala nola entsaladak edo arrautza gordinarekin egindako saltsak (maionesa).\nBeroarekin egiten diren prestakinak, baina hotzean jaten badira, adibidez, arrain-pastelak, arrisku ertaina dute. Arrisku gutxien dutenak bero handiarekin prestatzen diren platerak dira, eta berotan kontsumitzen dira, egosita. Kontuan izan behar da, sailkapen horretaz gain, elikagaiaren arrisku higieniko-sanitarioa, jatorrian: arrautza gordinak, oilasko haragia, esne gordina eta arraina, baita barazkiak eta barazkiak ere.\nELIKAGAI GORDINAK, ARRISKU HANDIAGOA\nElikagai gordinek nolabaiteko berotze-arriskua dute, beroa patogenoak suntsitzeko iturri garrantzitsua baita. Bakterio-jatorriko elikagaiek transmititutako gaixotasunak Salmonella, E. coli, Listeria monocytogenes, Staphylococus aureus, Campylobacter edo Shigella laginek sortzen dituzte batez ere. Elikagai gordinetan, adibidez:\nArrautzak. Arrautzei gehien eragiten dien mikroorganismoetako bat Salmonella da.\nItsaskiak. Bakterioak har ditzake, eta horiek egosten direnean bakarrik suntsitu.\nEsnea eta esnekiak. E. coli, Salmonella eta Listeria izan ditzakete. Bakterio horiek sarritan desagertzen dira pasteurizazioaren bidez.\nFrutak eta landareak. Iturrietatik edo lurretatik datozen bakterioekin kontaktuan daude. Horiek kentzeko, higiene zorrotza aplikatu behar da, ez baita egosketa-tratamendurik.\nHaragi gordinak. Hauek izan daitezke eduki ditzaketen bakterioak: E. coli, Salmonella, Listeria, Campylobacter eta parasitoak. Egosketa-prozesu egokian jartzen badira, kendu egin behar dira.\negosketa gordin origen animal-eu


Hutsaren hurrena bada ere, nekez saihets daitekeen kontaminazioaren ondorio. Egilea(k) CONSUMER. Consumer, Eroski S. Coop. 2002 (3)\nADN kateak elkarrengandik bereizi eta, hortaz, pitzarazgailuen elkarketa eta polimerasaren eragintza errazten dituzten ten...\n...gunea zehazten duten ADN sekuentzia txiki biri ( " pitzarazgailuak" ) esker.\n...esberdintasun bakarra zera da, erreaktantzia eta pitzarazgailu bat txertatzeko beharra; edota balasto elektroniko bat sist...


Akabo "Yahoo Respuestas" - Gazteberri.eus\nAkabo “Yahoo Respuestas”\nPublished19 apirila, 2021\nIa 15 urtez erabiltzaileei zalantzak argitzen eman ostean, datorren maiatzaren 4an ‘Yahoo Respuestas’ zerbitzuaren ibilbidea amaituko da. Yahook azaldu duenez, bihar bertan (apirilak 20) sarrera berriak egiteko edo jada argitaratu diren sarrerak editatzeko aukera desgaituko da. Bertan diren edukiak, berriz, maiatzaren 4 arte izango dira ikusgai. Hori izango da erabiltzaileek egin zituzten galdera zentzugabeengatik (batez ere jardunean egon den 16 urteetako lehen urteetan) mundu osoan ospetsu egin zen plataforma kontsultatzeko azken eguna.\nYahook komunikatu batean azaldu duenez, “Yahoo Respuestas (Yahoo answers, ingelesez) Yahooren produktu eta zerbitzuen funtsezko parte izatera iritsi zen arren, azken urteetan bere erabilgarritasunak behera egin du, gure kideen beharrak aldatu diren heinean”.\nYahoo Respuestasek paper garrantzitsua izan du kultura digitalaren garapenean. Sare sozialek era guztietako edukiak modu anonimoan argitaratzeko aukera eman aurretik, Yahooren plataforman biral egin ziren lehen memeetako asko sortu ziren, eta hainbat galdera-erantzun beste plataforma batzuetan aurrerago garatuko zen troleoaren atari ere bihurtu ziren.\nHorrela, hasiera batean, beste erabiltzaile batzuei foro bat balitz bezala galderak erantzuteko funtzionaltasunarekin sortu bazen ere, erabiltzaile ezberdinen arteko iruzkin bitxi eta barregarriengatik egin zen ezaguna. Izan ere, hasierako funtzioarekin jarraitzen bazuen ere, erabiltzaile askok galdera zentzugabeak egiteko erabiltzen zuten.\nDenborak aurrera egin ahala eta, bereziki, sare sozialen agerpenarekin batera, Yahooren plataformaren modeloak indarra galdu zuen. Gainera, The Vergek azaltzen duenez, azkenaldian, plataforma “eskuin muturreko zabor konspiratzaileak inbaditutako” leku bihurtu zen.\nYahoo Respuestasen amaierak erabiltzaile askoren nostalgia piztu du, eta horietako askok Alexandriako liburutegiko sutearekin alderatu dute. Yahoo Respuestasen ondarea mantentzeko, Gizmodok (teknologian espezializatutako argitalpena) laster interneteko arkeologia izango den ondarea kontserbatzea erabaki du. Arduradunek azaldu dutenez,”Internet Archiveren laguntzarekin eta kode pixka batekin”, fitxategi automatiko bat sortuko dute, eta 84 milioi galdera baino gehiago bidaliko dizkiote Yahoori. Horien artean egongo da, ziurrenik, Barack Obamak 2007ko martxoan egin zuen galdera: “Nola sar ditzakegu pertsona gehiago prozesu demokratikoan?”.\nPrevious Nola jakin ohean ona naizen ala ez?\nNext Heriotzak banatzen gaituen arte?